pythainlp/thai-wiki-dataset-v4 huggingface dataset:
คอมโมดอร์ส (วงดนตรี)

เดอะ คอมโมดอร์ส (ภาษาอังกฤษ : The Commodore) เป็นวงดนตรีสัญชาติอเมริกันแนวฟังก์ กึ่ง โซล และเป็นวงดนตรีที่รุ่งเรืองในยุค 70's สมาชิกของวงในตอนนั้นอยู่ในสถานะนักศึกษา โดยสมาชิกของวงพบปะกับเหล่านักศึกษาที่ Tuskegee Institute (ปัจจุบันคือ มหาวิทยาลัย Tuskegee) จนได้สมาชิกภายในวง , ต่อมาในปีค.ศ. 1968ได้เซ็นสัญญากับ โมทาวน์เรเคิดส์ ในเดือนกันยายน ค.ศ. 1972 เริ่มเป็นที่ประจักษ์ต่อประชาชนโดยเล่นเปิดคอนเสริ์ตให้กับวง เดอะแจ็กสันไฟฟ์ ขณะทัวร์คอนเสริ์ต
ในช่วงเวลาที่ทางวงมีความประสบสำเร็จมากที่สุดในช่วงปลายยุค 70's และต้นยุค 80's เมื่อไลโอเนล ริชชี เป็นนักร้องนำวงและเขียนเพลง โดยวงได้มีการติดชาร์จอย่างยิ่งใหญ่เป็นเวลานานเช่น Easy , Three Times A Lady และ Nightshift และแนวเพลงฟังกี้แดนซ์ที่ฮิตติดชาร์จเช่น Brick House , Fancy Dancer , Lady (You Bring Me Up) , และ Too Hot ta Trot โดยในปีค.ศ. 1986 วงคอมโมดอร์สได้รับรางวัลแกรมมี่ จากเพลง "Nightshift"
ประวัติ.
วงคอมโมดอร์สนั้นเป็นการรวมตัวจากวงสองวง, อันได้แก่ the Mystics and the Jays, แต่พวกเขาก็อยากที่จะเปลี่ยนชื่อกลุ่ม. Togethor, เดิมวงมีสมาชิกที่ประกอบไปด้วย Lionel Richie, Thomas McClary, และ William King จากวง Mystics; 
Andre Callahan, Michael Gilbert, และ Milan Williams จากวง Jays. โดยทางวงมีความประสงค์ที่จะเปลี่ยนชื่อใหม่, Walter Orange จึงให้ William King ใช้มือจิ้มลงไปในดิคชั่นนารีแล้วได้คำศัพท์ คอมโมดอร์ส
เกมแอ็กชัน

เกมแอ็กชัน  เป็นประเภทของเกมที่เน้นการท้าทายทางกาย เช่นการประสานสายตากับมือ และปฏิกิริยากับเวลา เกมประเภทนี้จะแบ่งได้เป็นประเภทย่อยอีกมากมาย เช่น เกมต่อสู้ เกมยิงปืน และเกมแพลตฟอร์ม ซึ่งถือว่าเป็นเกมแอ็กชันที่สำคัญที่สุด แม้ว่าเกมแนววางแผนแบบทันที (real-time strategy) ก็ถือว่าเป็นเกมแอ็กชันเช่นกันก็ตาม
ในเกมแอ็กชันเกมหนึ่ง ๆ ผู้เล่นจะได้ควบคุมอวตารของตัวเอก อวตารจะต้องหาทางผ่านด่าน เก็บสิ่งของ หลบหลีกอุปสรรค และต่อสู้กับศัตรูด้วยการโจมตีแบบต่าง ๆ ในตอนจบด่านหรือกลุ่มด่าน ผู้เล่นจะต้องเอาชนะหัวหน้าศัตรูของเกม (boss) ที่มีตัวขนาดใหญ่และท้าทายมากกว่าศัตรูตัวอื่น ๆ การโจมตีของศัตรูและอุปสรรคจะทำให้พลังชีวิตและจำนวนชีวิตของอวตารลดลง และเกมจะจบลงเมื่อจำนวนชีวิตหมดลง หรือบางกรณี ผู้เล่นสามารถชนะเกมได้ด้วยการจบด่านที่มีแบบต่อเนื่อง แต่เกมแอ็กชันจำนวนมากนั้นไม่สามารถจบเกมได้และมีจำนวนด่านไม่จำกัด โดยผู้เล่นจะมีเป้าหมายเดียวคือ เก็บสิ่งของและเอาชนะศัตรูเพื่อทำคะแนนให้ได้มากที่สุด
วอลเลย์บอลหญิงทีมชาติปวยร์โตรีโก

วอลเลย์บอลหญิงทีมชาติปวยร์โตรีโก  ป็นทีมชาติวอลเลย์บอลของประเทศปวยร์โตรีโก ทีมพลาดการคัดเลือกการแข่งขันกีฬาโอลิมปิกฤดูร้อน 2008 โดยสิ้นสุดในอันดับที่8 และครั้งสุดท้ายของการคัดเลือกโอลิมปิกในประเทศญี่ปุ่น ปวยร์โตรีโกได้ไวลด์การ์ดหลังจากการถอนทีมของประเทศเปรูและประเทศเคนยา
รางวัล.
วอลเลย์บอลชิงแชมป์โลก.
<templatestyles src="Col-begin/styles.css"/>
ภาคตะวันตกเฉียงเหนือ (เวียดนาม)

ภาคตะวันตกเฉียงเหนือ  เป็นหนึ่งในภูมิภาคของประเทศเวียดนาม ตั้งอยู่ทางภาคตะวันตกเฉียงเหนือของประเทศซึ่งมีภูมิประเทศเป็นภูเขา ภาคนี้ประกอบด้วยสี่จังหวัดหลักคือ จังหวัดเดี่ยนเบียน, จังหวัดลายเจิว, จังหวัดเซินลา และจังหวัดฮหว่าบิ่ญ ส่วนอีกสองจังหวัดคือ จังหวัดหล่าวกายและจังหวัดเอียนบ๊าย บางครั้งจะได้รับการจัดเป็นส่วนหนึ่งของภาคตะวันออกเฉียงเหนือ ภูมิภาคนี้มีประชากรประมาณสองล้านห้าแสนคน ติดพรมแดนประเทศลาวและประเทศจีนและเป็นหนึ่งในสามทางภูมิศาสตร์ย่อยภูมิภาคตามธรรมชาติของภาคเหนือของเวียดนาม (อีกสองภูมิภาคย่อยเป็นภาคตะวันออกเฉียงเหนือและดินดอนสามเหลี่ยมปากแม่น้ำแดง)
ฟัน (วงดนตรี)

ฟัน (นิยมเขียนเป็น fun.) เป็นวงดนตรีอินดี้ป็อปชาวอเมริกัน ที่ก่อตั้งขึ้นในนครนิวยอร์ก โดย Nate Ruess ซึ่งเป็นนักร้องนำของวงเดอะฟอร์แมต (The Format) กับ Andrew Dost และ Jack Antonoff สมาชิกจากวง Anathallo และ Steel Train ตามลำดับ ฟันได้ออกจำหน่ายผลงานมาแล้ว 2 อัลบั้ม ได้แก่ "เอมแอนด์อิกไนต์" ในเดือนสิงหาคม พ.ศ. 2552 และ "ซัมไนตส์" ในเดือนกุมภาพันธ์ พ.ศ. 2555 
วงเป็นที่รู้จักกันอย่างแพร่หลายด้วยสามซิงเกิลฮิต ได้แก่ เพลงที่ชนะรางวัลแกรมมี "วีอาร์ยัง" (ร่วมกับ Janelle Monáe) "ซัมไนตส์" และ "แคร์รีออน" โดยเพลง "วีอาร์ยัง" ได้เข้าสู่อันดับหนึ่งในชาร์ต"บิลบอร์ด"ฮอต 100 และชาร์ตเพลงดิจิทัลของประเทศสหรัฐอเมริกา และยังติดอันดับหนึ่งในชาร์ตสหราชอาณาจักรอีกด้วย เพลง "ซัมไนตส์" ได้ออกจำหน่ายเป็นซิงเกิลที่สองของอัลบั้มในเดือนมิถุนายน พ.ศ. 2555 โดยติดอันดับสามในชาร์ตบิลบอร์ดฮอต 100 และเป็นเพลงที่สองของวงที่ติดซิงเกิล 10 อันดับแรก ตลอดจนเป็นเพลงที่สองของวงที่ได้รับการรับรองในระดับทองคำขาวในประเทศสหรัฐอเมริกา
ในวันที่ 10 กุมภาพันธ์ พ.ศ. 2556 ฟันได้ชนะรางวัลแกรมมี สาขาศิลปินหน้าใหม่ยอดเยี่ยม และได้รับรางวัลแกรมมี สาขาเพลงแห่งปี ในผลงานเพลง "วีอาร์ยัง" นอกจากนี้ ฟันได้เสนอชื่อเข้าชิงในอีกสี่รางวัล ได้แก่ สาขาการบันทึกเสียงแห่งปี และสาขาการแสดงเพลงป็อปของศิลปินคู่หรือกลุ่มศิลปินยอดเยี่ยม (ทั้งในเพลง "วีอาร์ยัง") พร้อมด้วยรางวัลอัลบั้มเพลงแห่งปี และเสียงร้องอัลบั้มเพลงป็อปยอดเยี่ยม (ทั้งในอัลบั้ม "ซัมไนตส์")
รางวัล.
วงฟันเป็นผู้ชนะรางวัลแกรมมี 2 รางวัล, รางวัล Teen Choice 2 รางวัล, และรางวัล Billboard Music 1 รางวัล
ในปี พ.ศ. 2553 วงฟันได้ชนะรางวัล Independent Music Awards สาขาเพลงป็อป/ร็อกยอดเยี่ยม ในผลงานเพลง "All the Pretty Girls"
ภาคตะวันออกเฉียงเหนือ (เวียดนาม)

ภาคตะวันออกเฉียงเหนือ  เป็นภูมิภาคทางตอนเหนือของดินดอนสามเหลี่ยมปากแม่น้ำแดงในประเทศเวียดนาม ที่เรียกว่า "ภาคตะวันออกเฉียงเหนือ" นั้นก็เพื่อให้แตกต่างจากภาคตะวันตกเฉียงเหนือ แต่ความจริงภูมิภาคนี้ตั้งอยู่ทางตอนเหนือรวมทั้งตะวันออกเฉียงเหนือของฮานอย กินพื้นที่กว้างขวางกว่าเหวียตบั๊ก (ภาคเหนือ) ภาคตะวันออกเฉียงเหนือเป็นหนึ่งในสามภูมิภาคทางตอนเหนือของเวียดนาม (อีกสองภูมิภาคคือภาคตะวันตกเฉียงเหนือและดินดอนสามเหลี่ยมปากแม่น้ำแดง) บางครั้ง "ภาคตะวันออกเฉียงเหนือ" ก็นับรวมดินดอนสามเหลี่ยมปากแม่น้ำแดงด้วย
ภูมิศาสตร์.
สถานที่ตั้ง.
ภาคตะวันออกเฉียงเหนือครอบคลุมจังหวัดต่าง ๆ ทางทิศตะวันออกเฉียงเหนือของฮานอย ใกล้ชายแดนประเทศจีน มีประชากรประมาณสิบล้านคน
มะเดื่อฟาโรห์

มะเดื่อฟาโรห์ หรือ มะเดื่อไซคามอร์ (ชื่อวิทยาศาสตร์: "Ficus sycamorus") เป็นพืชในวงศ์ Moraceae เป็นไม้ยืนต้นขนาดใหญ่ ผลรับประทานได้ ชาวอียิปต์นิยมนำไปหมักทำสุรา ผลเป็นอาหารสัตว์หลายชนิด ยางใช้รักษาหูด เนื้อไม้เบา ไม่ผุพังเมื่อแช่น้ำ นิยมใช้ทำกังหันวิดน้ำ กรุขอบบ่อบาดาล ใช้สร้างสุสาน เฟอร์นิเจอร์ ประตู และใช้ทำขื่อในโบสถ์วิหารและสุเหร่า ผลมีความหวานใช้ปรุงรสหวานในอาหารได้
ซองส์ฟรอมดิอันเดอร์กราวด์

ซองส์ฟรอมดิอันเดอร์กราวด์  เป็นอีพีชุดที่สองที่ออกจำหน่ายโดยวงดนตรีร็อกชาวอเมริกัน ลิงคินพาร์ก ประกอบด้วยเพลงที่ผ่านมาที่ไม่ได้ออกจำหน่ายโดยลิงคินพาร์ก โดยจะออกจำหน่ายผ่านลิงคินพาร์กอันเดอร์กราวด์ ตลอดจนแทร็กบันทึกการแสดงสดที่ไม่ได้ออกเผยแพร่ของโปรเจกต์เรโวลูชัน
ยีซุนชิน ขุนพลคลื่นคำราม

ยีซุนชิน ขุนพลคลื่นคำราม  ภาพยนตร์สัญชาติเกาหลีใต้ ออกฉายในปี ค.ศ. 2014
เรื่องย่อ.
สร้างจากเหตุการณ์จริงในประวัติศาสตร์ของเกาหลีใต้ที่ถูกจารึกไว้ เมื่อวันที่ 26 ตุลาคม ปี ค.ศ. 1597 พลเรือเอก ยีซุนชิน นำกองทัพเรือโชซอนที่มีเพียงแค่ 13 ลำ สามารถเอาชนะ พลเรือเอกโทโดะ และกองทัพเรือญี่ปุ่นที่มีแสนยานุภาพกว่า 300 ลำ ด้วยการอ่านทิศทางลม จนกลายเป็นกลยุทธ์ที่ใช้เพื่อศึกษาถึงปัจจุบัน
ความสำเร็จ.
"The Admiral: Roaring Currents" หรือ "Roaring Currents" เป็นภาพยนตร์สงครามอิงประวัติศาสตร์จากเหตุการณ์จริงในประวัติศาสตร์ ที่เกิดขึ้นเมื่อปี ค.ศ. 1597 ในเหตุการณ์ยุทธนาวีที่ช่องแคบมลองยอง ที่ ยีซุนชิน แม่ทัพเรือฝ่ายเกาหลีใช้กองเรือหุ้มเกราะที่มีเพียง 13 ลำ เอาชนะกองเรือของญี่ปุ่นไปได้อย่างเด็ดขาด จนเป็นที่เลื่องลือ ซึ่งเป็นเหตุการณ์ส่วนหนึ่งของการบุกครองเกาหลีของญี่ปุ่น
เมื่อเข้าฉายเพียง 12 วันก็สร้างปรากฏการณ์ เป็นภาพยนตร์เกาหลีใต้ที่ทำยอดขายตั๋วเข้าชมได้มากถึง 10 ล้านใบ เฉพาะการเข้าฉายวันแรกก็สามารถทำยอดขายตั๋วได้ถึง 683,000 ใบ ด้วยรายได้ 4,710 ล้านวอน และทำให้กลายเป็นภาพยนตร์เกาหลีใต้ที่ทำรายได้ในวันแรกสูงสุดตลอดกาล ลบสถิติเก่าที่เพิ่งเกิดขึ้นเมื่อไม่กี่สัปดาห์ก่อนของภาพยนตร์แอ็กชั่นเรื่อง "" ที่ทำรายได้ไป 4,090 ล้านวอน จากตั๋ว 551,000 ใบลงได้อย่างสิ้นเชิง
และหลังจากเข้าฉายมาได้ 18 วัน ก็ทำรายได้เป็นภาพยนตร์เกาหลีใต้เรื่องแรกที่ทำรายได้เกิน 100 ล้านดอลลาร์สหรัฐ ด้วย 13.62 ล้านใบแล้ว และถือว่าเป็นการทำลายสถิติภาพยนตร์ที่มีผู้ชมมากที่สุดในเกาหลีใต้ของ "Avatar" ภาพยนตร์ไซไฟแฟนตาซีสัญชาติอเมริกัน ที่ทำยอดเอาไว้ 13.61 ล้านใบ จากการฉายถึง 4 เดือนเต็ม
คลองบางจาก (เขตภาษีเจริญ)

คลองบางจาก เป็นคลองสายหนึ่งในฝั่งธนบุรี โดยแยกจากคลองบางกอกใหญ่ฝั่งซ้ายที่เขตภาษีเจริญ ไหลผ่านถนนราชพฤกษ์ ถนนพุทธมณฑล สาย 1 ตัดกับคลองราชมนตรีเข้าสู่พื้นที่เขตบางแค จากนั้นไหลผ่านถนนกาญจนาภิเษกและถนนพุทธมณฑล สาย 2 ก่อนไปบรรจบคลองทวีวัฒนาที่เขตหนองแขม คลองบางจากมีความยาว 12 กิโลเมตร ปัจจุบันมีความกว้างประมาณ 9–13 เมตร (ในพื้นที่เขตภาษีเจริญ) และมีความกว้างประมาณ 4–7 เมตร (ในพื้นที่เขตบางแคและหนองแขม)
คลองบางจากเป็นคลองโบราณ ปรากฏอยู่ใน "กำสรวลสมุทร" วรรณกรรมสมัยอยุธยาตอนต้น ความว่า
สุนทรภู่เคยเดินทางผ่านย่านบางจาก ดังปรากฏใน "นิราศพระบาท" ความว่า "…ถึงคลองขวางบางจากยิ่งตรมจิต ใครช่างคิดชื่อบางไว้กางกั้น ว่าชื่อจากแล้วไม่รักรู้จักกัน พิเคราะห์ครันหรือมาพ้องกับคลองบาง ทั้งจากที่จากคลองเป็นสองข้อ ยังจากกอนั้นก็ขึ้นในคลองขวาง…" 
คลองบางจากมีวัดโบราณตั้งเรียงราย คือ วัดกำแพงบางจากและวัดยาง (บางจาก)
ปัจจุบันนี้ คลองบางจากยังเป็นคลองที่สามารถใช้สำหรับการสัญจรทางน้ำได้ แต่ใช้สัญจรได้เฉพาะในพื้นที่เขตภาษีเจริญเท่านั้น
สุลต่านซูไลมัน ชะฮ์ที่ 2 แห่งเกอดะฮ์

สุลต่านสุไลยมาน ชาห์ที่ 2 ทรงเป็นสุลต่านองค์ที่ 12 แห่งรัฐเกอดะฮ์ พระองค์ครองราชย์ระหว่าง ค.ศ. 1602-1625 โดยขึ้นครองราชย์ต่อจากสุลต่านมุสซาฟาร์ ชาห์ที่ 2 แห่งเกอดะฮ์
การสังหารหมู่ที่กะล่าโก้น

การสังหารหมู่ที่กะล่าโก้น (Kalagong massacre) เกิดขึ้นเมื่อ 7 กรกฎาคม พ.ศ. 2488 ที่กะล่าโก้น ประเทศพม่า โดยสมาชิกของกองพันที่ 3 กรมทหารที่ 215 และหน่วยโอซี เค็มเปไตแห่งมะละแหม่ง ของกองทัพบกจักรวรรดิญี่ปุ่น หน่วยเหล่านี้ได้รับคำสั่งจากนายพลเซเอ ยามาโมโตะ เสนาธิการกองทัพที่ 33 ให้เข้ามากวาดล้างกองโจรตามที่มีข่าวว่ามีทหารอังกฤษโดดร่มเข้ามา 
ทหารญี่ปุ่นได้เข้าปิดล้อมหมู่บ้านและจับกุมชาวบ้านทั้งหมด บางคนถูกพาไปที่มัสยิดในท้องถิ่น และบางคนถูกพาไปที่อาคารต่าง ๆ เพื่อสอบปากคำ ผู้หญิงและเด็กถูกข่มขืนและทุบตี หลังจากได้รับการยืนยันว่าพวกเขาช่วยเหลือหน่วยคอมมานโดของอังกฤษ พันตรีอิชิกาวะ เซอิจิ จึงสั่งให้สังหารหมู่ชาวบ้านทั้งหมด ชาวบ้านถูกพาเป็นกลุ่มละ 4 ถึง 10 คนไปที่บ่อน้ำใกล้เคียง ปิดตาและแทงด้วยดาบปลายปืน จากนั้นศพของพวกเขาถูกทิ้งลงในบ่อน้ำ หมู่บ้านถูกเผาจนวอดวาย ชาวบ้านประมาณ 600 ถึง 1,000 คนเสียชีวิตจากการสังหารหมู่ครั้งนี้
ชาวญี่ปุ่นกลุ่มนั้นลักพาตัวผู้รอดชีวิตหญิง 10 คนที่ยอมทำหน้าที่เป็น "สายลับ" แม้ว่าจะมีคนเชื่อว่าพวกเธอถูกใช้เป็นนางบำเรอ โดยมีสองคนที่หลบหนีได้ ส่วนที่เหลือหายตัวไป
ภาคตะวันออกเฉียงใต้ (เวียดนาม)

ภาคตะวันออกเฉียงใต้  เป็นภูมิภาคแห่งหนึ่งในประเทศเวียดนาม ประกอบด้วย 1 เขตเทศบาลคือนครโฮจิมินห์ และอีก 5 จังหวัด ได้แก่ จังหวัดด่งนาย, จังหวัดบิ่ญเซือง, จังหวัดบิ่ญเฟื้อก, จังหวัดบ่าเสียะ-หวุงเต่า และจังหวัดเต็ยนิญ อีกสองจังหวัดทางภาคใต้ของประเทศคือ จังหวัดบิ่ญถ่วนและจังหวัดนิญถ่วน บางครั้งจะนับรวมเป็นส่วนหนึ่งของภาคตะวันออกเฉียงใต้ด้วย ภูมิภาคนี้เป็นภูมิภาคที่มีการพัฒนาทางเศรษฐกิจมากที่สุดในเวียดนาม ในปี ค.ศ. 2006 ภูมิภาคนี้ทำรายได้เข้าสู่รัฐประมาณ 148,000 ล้านด่ง (9,250,000,000 ดอลลาร์สหรัฐ) จากรายได้ทั้งหมด 251,000 ล้านด่ง นอกจากนี้ ภาคตะวันออกเฉียงใต้ยังเป็นพื้นที่ที่มีความเป็นชุมชนเมืองสูงที่สุดในประเทศ โดยมีประชากรมากกว่าร้อยละ 50 อาศัยอยู่ในเขตเมือง (ในขณะที่อัตราส่วนประชากรในเขตเมืองทั้งประเทศคิดเป็นเพียงร้อยละ 25)
จีนโกก้าง

ชาวจีนโกก้างหรือชาวโกก้าง  เป็นกลุ่มชาติพันธุ์ในประเทศพม่า เป็นชาวจีนที่พูดภาษาจีนกลาง อาศัยใน พื้นที่ปกครองตนเองโกก้าง. ใน พ.ศ. 2540 ประมาณว่ามีชาวโกก้าง รวมทั้งที่อพยพมาใหม่จากยูนนานคิดเป็น 30-40 % ของชาวพม่าเชื้อสายจีนทั้งหมด
ประวัติศาสตร์.
ชาวโกก้างส่วนใหญ่เป็นลูกหลานของกลุ่มชนที่พูดภาษาจีนที่อพยพเข้ามาในรัฐฉานเมื่อประมาณพุทธศตวรรษที่ 23 ในช่วงนั้น กองทัพของชาวจีนตระกูลหยางได้อพยพมาพร้อมราชวงศ์หมิงจากนานกิงมายังยูนนาน แล้วต่อมาได้อพยพมายังรัฐฉานในพม่า จัดตั้งรัฐที่เรียกโกก้าง ระหว่าง พ.ศ. 2503 - 2532 พื้นที่ถูกปกครองโดยพรรคคอมมิวนิสต์พม่า เมื่อพรรคสลายตัวไป พื้นที่นี้กลายเป็นพื้นที่ปกครองตนเอง กลุ่มนี้มีกองกำลังติดอาวุธในชื่อกองทัพพันธมิตรประชาธิปไตยแห่งชาติเมียนมาร์ ในเดือนสิงหาคม พ.ศ. 2552 กลุ่มนี้ได้ปะทะกับกองทัพพม่าในเหตุการณ์ที่เรียกเหตุการณ์โกก้าง
ชายฝั่งตอนกลางเหนือ

ชายฝั่งตอนกลางเหนือ  เป็นหนึ่งในภูมิภาคของประเทศเวียดนาม ประกอบด้วย 6 จังหวัด ได้แก่ จังหวัดทัญฮว้า, จังหวัดเหงะอาน, จังหวัดห่าติ๋ญ, จังหวัดกว๋างบิ่ญ, จังหวัดกว๋างจิ และจังหวัดเถื่อเทียนเว้ สองจังหวัดหลังเป็นจังหวัดทางตอนเหนือสุดของประเทศเวียดนามใต้จนถึงปี ค.ศ. 1975
อี.ที. (เพลง)

"อี.ที." เป็นเพลงของนักร้องชาวอเมริกัน เคที เพร์รี จากกสตูดิโออัลบั้มชุดที่สาม "ทีนเอจดรีม" (ค.ศ. 2010) เพลงได้เป็นซิงเกิลที่สี่ ออกอากาศทางสถานีวิทยุต่าง ๆ ในวันที่ 16 กุมภาพันธ์ ค.ศ. 2011 "อี.ที." เขียนโดยเพร์รีร่วมกับโปรดิวเซอร์ ดร.ลู้ก แมกซ์ มาร์ติน และแอมโม และได้เชิญนักร้องแร็ป คานเย เวสต์ มาร่วมร้องด้วย ด้านดนตรี เพลงเป็นแนวดนตรีอิเล็กทรอนิกส์ และฮิปฮอปบัลลาด ที่มีความเป็นดั๊บสเตปและเทคโนอย่างหนักหน่วง และมีเสียงดรัมแอนด์เบสที่โดดเด่นรองลงมา ในด้านเนื้อร้อง เพลงพูดถึง "การตกหลุมรักกับคนที่มาจากต่างแดน"
"อี.ที." ได้รับคำวิจารณ์ทั่วไปในด้านบวก มีนักวิจารณ์เพลงจำนวนมากชื่นชมเสียงร้องของเพร์รีและผลิตผลของทั้งเพลง ขณะที่รูปแบบการร้องแร็ปของคานเย เวสต์ได้รับการตอบรับแบบคละกัน เพลง "อี.ที." กลายเป็นเพลงที่ห้าของเพร์รีที่ติดอันดับหนึ่งบนชาร์ตบิลบอร์ดฮอต 100 และในแคนาดา นิวซีแลนด์ โปแลนด์ ออสเตรเลีย ไอร์แลนด์ สกอตแลนด์ และโครเอเชีย จนถึงปัจจุบัน เพลง "อี.ที." ขายได้หกล้านหน่วยดิจิทัลดาวน์โหลดทั่วโลก กลายเป็นหนึ่งในซิงเกิลที่ขายดีที่สุดตลอดกาล และเป็นเพลงที่ขายดีเป็นอันดับที่สองของเพร์รีในสหรัฐฯ ตามข้อมูลของ"บิลบอร์ด" เพลงดังกล่าวเป็นเพลงที่ยิ่งใหญ่เป็นอันดับที่สี่ของ ค.ศ. 2011
ในการสนับสนุนเพลง เพร์รีและเวสต์แสดงเพลงนี้ในรายการ"อเมริกันไอดอล" ซีซันที่สิบ ในงานประกาศรางวัลแกรมมีครั้งที่ 54 และที่สวนเมดิสันสแควร์การ์เดนในงานจิงเกิลบอล จัดโดย Z100 มิวสิกวิดีโอกำกับโดยฟลอเรีย ซิจิสมอนดี แสดงเพร์รีที่เป็นมนุษย์ต่างดาวกำลังกลายร่างระหกระเหินอยู่ในอวกาศ ก่อนจะตกลงมาและถูกทิ้งบนพื้นโลกที่ปกคลุมด้วยขยะ พร้อมกับมีคลิปของการเกมล่าสัตว์คล้ายแมวกระจัดกระจายอยู่ทั่วไป และมิวสิกวิดีโอได้รับคำวิจารณ์ด้านบวก
เบื้องหลังและการจำหน่าย.
เพร์รีตัดสินใจแต่งเพลง "อี.ที." เกิดขึ้นหลังจากมีการเล่นจังหวะเพลงนี้โดยบังเอิญระหว่างบันทึกเสียงกับดร.ลู้ก แมกซ์ มาร์ติน และแอมโม เดิมตั้งใจให้เป็นเพลงของกลุ่มนักร้องฮิปฮอปอเมริกัน ทรีซิกซ์มาเฟีย อย่างไรก็ตาม หลังจากเพร์รีได้ยินจังหวะนี้ เธอเลือกนำมาต่อยอดทำเป็นเพลง เธอกล่าวกับเอ็มทีวีนิวส์ "ฉันได้ยินจังหวะนั้นและฉันรู้เสมอว่าฉันอยากจะเขียนเพลงที่มีเนื้อหาเป็นอนาคตและมนุษย์ต่างดาว และพวกเขาพยายามจะหยุด และฉันพูดว่า เดี๋ยวก่อน ฉันว่าฉันเข้าใจมัน ฉันรู้ว่าฉันต้องพยายามนานหน่อย แต่ฉันคิดว่าฉันมีชิ้นงานที่สมบูรณ์แบบที่จะเอามาใส่ในเพลง"
ในวันที่ 17 สิงหาคม ค.ศ. 2010 เพลงฉบับร้องเดี่ยวออกจำหน่ายเป็นซิงเกิลวิทยุจากอัลบั้ม"ทีนเอจดรีม" ในเดือนธันวาคม ค.ศ. 2010 เพร์รีขอให้แฟนคลับผ่านทวิตเตอร์ช่วยเธอเลือกซิงเกิลที่สี่จากอัลบั้ม ในวันี่ 13 ธันวาคม ค.ศ. 2010 เธอทวีตว่า "ขอบคุณสำหรับทุกคำแนะนำเรื่องซิงเกิลต่อไปในวันนี้" และ "ฉันรับฟังเสียงของคุณแล้ว เราเข้าใจกัน" ในต้นเดือนมกราคม ค.ศ. 2011 เพร์รีประกาศทางเฟซบุ๊กว่า "อี.ที." จะเป็นซิงเกิลที่สี่จากอัลบั้ม การประกาศมาพร้อมกับภาพหน้าปกซิงเกิล แสดงให้เห็นเพร์รีในชุด "ประดับด้วยโลหะแวววาว ทำผมม้า แต่งหน้าเป็นตาแมว" ซิงเกิลฉบับมีท่อนแร็ป ร้องโดยคานเย เวสต์ เพลงรีมิกซ์เปิดตัวทั่วโลกวันที่ 16 กุมภาพันธ์ ค.ศ. 2011 ในวันที่ 12 เมษายน ค.ศ. 2011 เพลงถูกเปิดตามสถานีวิทยุในเมือง
ชาร์ต.
<templatestyles src="Col-begin/styles.css"/>
ชายฝั่งตอนกลางใต้

ชายฝั่งตอนกลางใต้  เป็นหนึ่งในภูมิภาคของประเทศเวียดนาม ประกอบด้วยนครดานังซึ่งเป็นเทศบาลอิสระและอีก 7 จังหวัด ส่วน 2 จังหวัดทางภาคใต้คือจังหวัดบิ่ญถ่วนและจังหวัดนิญถ่วนบางครั้งจะได้รับการจัดเป็นส่วนหนึ่งของภาคตะวันออกเฉียงใต้ หมู่เกาะในทะเลจีนใต้คือ หมู่เกาะแพราเซล (อำเภอฮหว่างซา) และ หมู่เกาะสแปรตลี (อำเภอเจื่องซา) เป็นส่วนหนึ่งของภูมิภาคนี้
ประชากรศาสตร์.
ชายฝั่งตอนกลางใต้มีประชากรประมาณ 8,930,000 คน
อัลเฟรโด เกราส์

อัลเฟรโด เกราส์ ตรูคีโย (24 พฤศจิกายน ค.ศ. 1927 — 10 กันยายน ค.ศ. 1999) เป็นอดีตนักร้องอุปรากรของสเปน
เกราส์ได้เสียชีวิตลงในวันที่ 10 กันยายน ค.ศ. 1999 ด้วยอาการป่วยหนัก
จอห์น มาร์ก

จอห์น มาร์ก (16 สิงหาคม ค.ศ. 1925 - 8 ธันวาคม ค.ศ. 1991) เป็นผู้จุดคบเพลิงในโอลิมปิกฤดูร้อน 1948
มาร์กได้เสียชีวิตลงในวันที่ 8 ธันวาคม ด้วยโรคหลอดเลือดสมอง
แซรอสดวงอาทิตย์ที่ 115

แซรอสชุดที่ 115 ของสุริยุปราคา เกิดขึ้นที่โหนดขึ้นของดวงจันทร์ แต่ละเหตุการณ์เกิดขึ้นห่างกัน 18 ปี 11 วัน มีสุริยุปราคาในชุดแซรอสนี้ทั้งหมด 72 ครั้ง ประกอบด้วยสุริยุปราคาบางส่วน 10 ครั้ง สุริยุปราคาเต็มดวง 37 ครั้ง สุริยุปราคาผสม 4 ครั้ง สุริยุปราคาวงแหวน 14 ครั้ง และสุริยุปราคาบางส่วน 7 ครั้ง ตามลำดับ ทั้งหมดนี้จะดำเนินอยู่ในช่วงระหว่างปี พ.ศ. 1205 - พ.ศ. 2485 กินเวลาทั้งสิ้น 1,280 ปี ชุดแซรอสนี้จะเริ่มขึ้นบริเวณขั้วโลกเหนือ และจะไปสิ้นสุดบริเวณขั้วโลกใต้
แซรอสดวงอาทิตย์ที่ 115 นี้เชื่อมโยงกับแซรอสดวงจันทร์ที่ 108
อุปราคาเงามืด.
อุปราคาเงามืด (วงแหวน เต็มดวง และผสม) สามารถจำแนกได้เป็น 1) แบบศูนย์กลาง (สองเขต—แกนกรวยเงาทอดตัวลงบนโลก เงามืดหรือเงาวงแหวนตกลงบนพื้นผิวโลกทั้งหมด บนภาคพื้นจึงมีทั้งเขตด้านเหนือและใต้), 2) แบบศูนย์กลาง (หนึ่งเขต—แกนกรวยเงาทอดตัวลงบนโลก แต่เงามืดหรือเงาวงแหวนตกลงบนพื้นผิวโลกเพียงส่วนหนึ่ง บนภาคพื้นจึงมีเพียงเขตเดียว) หรือ 3) แบบไม่ศูนย์กลาง (หนึ่งเขต—แกนกรวยเงาไม่ทอดตัวลงบนโลก แต่มีขอบด้านหนึ่งของเงามืดหรือเงาวงแหวนตกลงบนพื้นผิวโลก จึงทำให้มีเพียงเขตเดียวและไร้แนวคราส) โดยการแจกแจงทางสถิติของการจำแนกเหล่านี้ในแซรอสดวงอาทิตย์ที่ 11 ดังปรากฏในตาราง
จังหวัดเลิมด่ง

เลิมด่ง  เป็นจังหวัดที่ตั้งอยู่ในภูมิภาคที่สูงตอนกลางของเวียดนาม เมืองศูนย์กลางการปกครองของจังหวัดคือ นครด่าหลัต มีอาณาเขตติดต่อกับจังหวัดคั้ญฮหว่าและจังหวัดบิ่ญถ่วนทางทิศตะวันออก, จังหวัดด่งนายทางตะวันตกเฉียงใต้, จังหวัดนิญถ่วนทางตะวันออกเฉียงใต้, จังหวัดดั๊กลักทางทิศเหนือ และจังหวัดดั๊กนงทางตะวันตกเฉียงเหนือ เลิมด่งเป็นจังหวัดบนที่สูงตอนกลางเพียงจังหวัดเดียวที่ไม่ได้ร่วมชายแดนทางทิศตะวันตกกับประเทศกัมพูชา
เขตการปกครอง.
จังหวัดเลิมด่งแบ่งการปกครองออกเป็น 12 เขตการปกครองระดับอำเภอ ประกอบด้วย 2 นคร และ 10 อำเภอ และเขตการปกครองระดับอำเภอเหล่านี้ยังแบ่งย่อยออกไปอีกเป็น 18 แขวง, 12 เมืองระดับตำบล และ 118 ตำบล
จ๊ะ นงผณี

นงผณี มหาดไทย (เกิด 6 พฤษภาคม พ.ศ. 2534) ชื่อเล่น จ๊ะ เป็นนักร้องลูกทุ่งและนักแสดงชาวไทย มีชื่อเสียงจากผลงานเพลง "คันหู" เป็นนักร้องสังกัดค่ายเพลงอาร์สยาม ปัจจุบันเป็นศิลปินอิสระ
ประวัติ.
นงผณี เกิดเมื่อวันที่ 6 พฤษภาคม 2534 เป็นชาวอำเภอแสวงหา จังหวัดอ่างทอง เป็นบุตรีของ ปราดิษฐ์ และจำเนียร มหาดไทย
ผลงาน จ๊ะ อาร์สยาม จ๊ะ โด่งดังเป็นที่รู้จักหลังจากคลิปเพลง "คันหู" โพสในยูทูบ ทำให้ชื่อของเธอก็เป็นที่รู้จักในชั่วข้ามคืน เนื่องจากคลิปเพลงดังกล่าวมีเนื้อหาที่ล่อแหลมและมีท่าเต้นที่ยั่วยวน จนได้ฉายาว่าจ๊ะ คันหู พ.ศ. 2556 จ๊ะ ได้เซ็นสัญญาเป็นนักร้องในสังกัดอาร์สยาม และ มีซิงเกิลแรกที่มีชื่อว่า "นิสัยฉันเปลี่ยนตามสันดานเธอ" จ๊ะ อาร์สยามจบการศึกษา คณะบริหารธุรกิจ สาขาเทคโนโลยีสารสนเทศธุรกิจ มหาวิทยาลัยเทคโนโลยีราชมงคลสุวรรณภูมิ วิทยาเขตสุพรรณบุรี ด้วยเกรดเฉลี่ย 3.14 
ในเดือนมิถุนายน พ.ศ. 2556 จ๊ะ ได้เซ็นสัญญากับค่ายอาร์สยาม ในสังกัดอาร์เอส หลังจากที่ค่ายเดิมปิดตัวลง และออกอัลบั้มเดี่ยวทั้งหมด 1 อัลบั้ม ก่อนที่จะหมดสัญญาลง เมื่อปี พ.ศ. 2564 หลังจากนั้นจึงเป็นศิลปินอิสระ
ผลงานเพลง.
สังกัดค่าย อาร์ สยาม.
The Man City Lion Project ชาย เมืองสิงห์ (2558).
เป็นอัลบั้มที่นำเพลงเก่าของ ชาย เมืองสิงห์ มาขับร้องใหม่โดยศิลปินลูกทุ่งจากค่าย อาร์สยาม กว่า 18 ชีวิต
ฟาโรห์อาโมสที่ 1

ฟาโรห์เนบเพฮ์ติเร หรือ อาโมสที่ 1 (ประมาณ 1549–1524 ปีก่อนคริสต์ศักราช) ทรงเป็นพระมหากษัตริย์ฟาโรห์รัชกาลที่ 1 แห่งราชวงศ์ที่สิบแปดของอียิปต์โบราณ อาโมสที่ 1 เป็นโอรสองค์รองของฟาโรห์ทาโอที่สอง (Tao II) กับราชินีอาโฮเทปที่ 1 แห่งราชวงศ์ที่ 17
สงครามขับไล่ชาวฮิกซอส.
สงครามเริ่มขึ้นเมื่อกษัตริย์ฮิกซอสส่งราชสาร์นไปให้กับกษัตริย์ธีบส์ในราชสาร์นมีใจความว่า "ข้าไม่อาจหลับได้ เพราะเสียงฮิปโปโปเตมัสจากธีบส์ร้องทุกคืน"
เป็นการเปียบเทียบเชิงนัยว่า พวกเขาทนไม่ได้ที่ทหารของธีบส์มาระแคะระคายพวกเขา ต้องทำสงครามในเร็วๆนี้
หลังจากราชสาร์นมาถึง ฟาโรห์ทาโอที่ 2 พระองค์สั่งทำสงครามแต่สิ้นพระชนม์และพ่ายแพ้ พระโอรสของทาโอที่ 2 นามว่าคาโมส จึงทำสงครามแทนแต่สิ้นพระชนม์และพ่ายแพ้
เจ้าชายอาโมสจึงขึ้นครองราชเป็นฟาโรห์ตั้งแต่พระเยาว์ ราชินีอาโฮเทปที่ 1 พระมารดาของ ฟาโรห์คาโมสและฟาโรห์อาโมสที่ 1 จึงเป็นผู้สำเร็จราชการแทน
ในปีที่ 11 ของการครองราชของฟาโรห์คามูดิกษัตริย์ชาวฮิกซอส แห่งราชวงศ์ที่ 15 ฟาโรห์อาโมสที่ 1 ได้ยกทับไปนครเมมฟิสซึ่งอยู่ในการปกครองของพวกฮิกซอส
และนำทัพขึ้นไปปิดล้อมที่นครอวาริสในที่สุดพระองค์ก็สามารถขับไล่ชาวฮิกซอสได้
สิ่งก่อสร้างอนุสาวรีย์.
หลังจากที่พระองค์ได้ขับไล่ชาวฮิกซอสพระองค์มีพระบัญชาให้สร้างพระราชวังที่เมื่อง อวาริส และสร้างวิหารคาร์นัค เพื่อบูชาเทพอามุน
และสร้างวิหารมอนตูที่เมืองArmman
แปตรอ ปอรอแชนกอ

แปตรอ ออแลกซียอวึช ปอรอแชนกอ (เกิด 26 กันยายน ค.ศ. 1965) เป็นนักธุรกิจและนักการเมืองชาวยูเครน ซึ่งเคยดำรงตำแหน่งเป็นประธานาธิบดียูเครนคนที่ 5 ตั้งแต่ ค.ศ. 2014 จนถึง ค.ศ. 2019 ปอรอแชนกอยังเคยเป็นรัฐมนตรีว่าการกระทรวงต่างประเทศ ตั้งแต่ ค.ศ. 2009 ถึง ค.ศ. 2010, รัฐมนตรีว่าการกระทรวงการพัฒนาการค้าและเศรษฐกิจ ใน ค.ศ. 2012 และประธานสภาธนาคารแห่งชาติยูเครนระหว่าง ค.ศ. 2007–2012 ปอรอแชนกอได้รับการเลือกตั้งให้เป็นประธานาธิบดีในวันที่ 25 พฤษภาคม ค.ศ. 2014 โดยได้คะแนนร้อยละ 54.7 ของการลงคะแนนในรอบแรก ซึ่งส่งผลให้เขาชนะการเลือกตั้งในทันทีโดยที่ไม่ต้องตัดสินผลต่อ ในการเป็นประธานาธิบดีของเขา เขาได้นำประเทศเข้าสู่สงครามในดอนบัสในระยะแรก ซึ่งได้ผลักดันให้กองกำลังแบ่งแยกของรัสเซียเข้าไปอยู่ในดอนบัส และเริ่มต้นกระบวนการการเข้าสู่สหภาพยุโรปด้วยการลงนามความตกลงร่วมกันระหว่างสหภาพยุโรปและยูเครน
พระครูวินัยธรสมุทร ถาวรธมฺโม

พระครูวินัยธรสมุทร ถาวรธมฺโม เป็นผู้รักษาการแทนเจ้าอาวาสวัดกวยวนาราม จังหวัดสุรินทร์ ปัจจุบันเป็นอาจารย์ประจำภาควิชาศาสนาและปรัชญา คณะพุทธศาสตร์ มหาวิทยาลัยมหาจุฬาลงกรณราชวิทยาลัย
ชาติภูมิ.
พระครูวินัยธรสมุทร ถาวรธมฺโม มีนามเดิมว่า สมุทร ทาทอง เกิดเมื่อวันที่ 2 พฤศจิกายน พ.ศ. 2506 ณ บ้านสวาท (ชุมชนชาวกวย) ตำบลขอนแตก อำเภอสังขะ จังหวัดสุรินทร์
อาล็อยส์ ฮิตเลอร์

อาล็อยส์ ฮิตเลอร์ ผู้พ่อ (ชื่อตั้งแต่เกิดว่า อาล็อยส์ ชิคเคิลกรูเบอร์; 7 มิถุนายน ค.ศ. 1837 – 3 มกราคม ค.ศ. 1903) เป็นข้าราชการพลเรือนชาวออสเตรีย และเป็นบิดาของผู้นำเผด็จการ และหัวหน้าพรรคนาซี อดอล์ฟ ฮิตเลอร์
อาล็อยส์ ฮิตเลอร์เกิดมานอกสมรสและพ่อของเขาไม่เคยให้การยอมรับเลย ด้วยเหตุนี้ทำให้เขาอ้างว่าภรรยาของเขา คราลา(มารดาของอดอล์ฟ)อาจจะเป็นลูกพี่ลูกน้อง ซึ่งหมายความว่าอดอล์ฟไม่สามารถพิสูจน์สายเลือดอารยันบริสุทธ์ได้ เมื่ออาล็อยส์ได้รับการแต่งตั้งให้เป็นข้าราชการในงานด้านศุลกากร เขาได้ใช้ความชอบด้วยกฎหมายในนามสกุลของพ่อเลี้ยงของเขา, ฮีดเลอร์ ซึ่งได้ถูกจดทะเบียนเป็น 'ฮิตเลอร์' ด้วยเหตุผลใดๆไม่ทราบ อาล็อยส์มีความสัมพันธ์ที่ไม่ดีกับลูกชายอย่างอดอล์ฟที่เขาทำตัวแข็งข้อกับเขา
คลารา ฮิตเลอร์

คลารา ฮิตเลอร์  ชื่อเดิม คลารา เพิลเซิล  เป็นมารดาของอดอล์ฟ ฮิตเลอร์ นักการเมืองเยอรมันและหัวหน้าพรรคนาซี ผู้จุดชนวนสงครามโลกครั้งที่สอง
คลารา ฮิตเลอร์ เกิดในหมู่บ้านSpital, Weitra , Waldviertelของจักรวรรดิออสเตรียบิดาของเธอคือ Johann Baptist Pölzl และมารดาของเธอคือ Johanna Hiedler Klara มาจากกลุ่มชาวนาเก่า ทำงานหนัก กระตือรือร้น เคร่งศาสนา และมีมโนธรรม ตามที่แพทย์ประจำครอบครัว Dr. Eduard Bloch กล่าวเธอเป็นผู้หญิงที่เงียบสงบ อ่อนหวาน และน่ารัก [1]
ในปี 1876 Klara วัย 16 ปีได้รับการว่าจ้างให้เป็นคนรับใช้ในบ้านโดยAlois Hitler ญาติของเธอ สามปีหลังจากการแต่งงานครั้งแรกของเขากับ Anna Glasl-Hörer แม้ว่าพ่อผู้ให้กำเนิดของ Alois จะไม่มีใครรู้จัก แต่หลังจากMaria Schicklgruber แม่ของเขา แต่งงานกับJohann Georg Hiedlerแล้ว Alois ก็ถูกกำหนดให้เป็นลูกชายของ Hiedler อย่างเป็นทางการ แม่ของ Klara คือ Johanna Hiedler หลานสาวของ Hiedler ซึ่งแต่งงานกับ Johann Baptist Pölzl ทำให้ Klara และ Alois เป็นลูกพี่ลูกน้องกัน
หลังจากการเสียชีวิตของ Franziska Matzelsberger ภรรยาคนที่สองของ Alois ในปี 1884 Klara และ Alois แต่งงานกันในวันที่ 7 มกราคม 1885 ในพิธีสั้นๆ ซึ่งจัดขึ้นในตอนเช้าตรู่ที่ห้องเช่าของ Hitler ที่ชั้นบนสุดของ Pommer Inn ใน Braunau am Inn [2] [3]จากนั้น Alois ก็ไปทำงานในวันนั้นในตำแหน่งเจ้าหน้าที่ศุลกากร
กุสตาฟลูกชายคนแรกของพวกเขาเกิดในอีกสี่เดือนต่อมาในวันที่ 17 พฤษภาคม พ.ศ. 2428 ไอดาตามมาในวันที่ 23 กันยายน พ.ศ. 2429 ทารกทั้งสองเสียชีวิตด้วยโรคคอตีบในช่วงฤดูหนาวปี พ.ศ. 2430–2431 ลูกคนที่สาม อ็อตโต เกิดและเสียชีวิตในปี พ.ศ. 2430 ลูกชายคนที่สี่อดอล์ฟเกิดเมื่อวันที่ 20 เมษายน พ.ศ. 2432 [4]
ในปี พ.ศ. 2435 คลารา ฮิตเลอร์และครอบครัวของเธอขึ้นรถไฟไปยังพัสเซาที่พวกเขาตั้งรกรากในอีกสองปีข้างหน้า เอ๊ดมันด์เกิดที่นั่นเมื่อวันที่ 24 มีนาคม พ.ศ. 2437 พอลล่าตามมาในวันที่ 21 มกราคม พ.ศ. 2439 เอ๊ดมันด์เสียชีวิตด้วยโรคหัดเมื่อวันที่ 28 กุมภาพันธ์ พ.ศ. 2443 ขณะอายุได้ห้าขวบ [5] ในบรรดาลูกหกคนของเธอกับ Alois มีเพียง Adolf และ Paula เท่านั้นที่รอดชีวิตจนถึงวัยผู้ใหญ่
ชีวิตวัยผู้ใหญ่ของคลารา ฮิตเลอร์ใช้เวลาไปกับการดูแลบ้านและเลี้ยงลูก ซึ่งตามสมิธ ระบุว่า อลัวส์มีความเข้าใจหรือความสนใจเพียงเล็กน้อย เธออุทิศตนให้กับลูก ๆ ของเธอมาก และตามคำบอกเล่าของวิลเลียม แพทริก ฮิตเลอร์เธอเป็นแม่เลี้ยงทั่วไปของลูกเลี้ยงของเธอ อลัวส์ จูเนียร์ และแองเจลา [6]
เธอนับถือศาสนาคริสต์นิกายโรมันคาธอลิกและไปโบสถ์เป็นประจำกับลูก ๆ ของเธอ [7]
แขวงคุนหยาง

แขวงคุนหยาง  เป็นแขวงหนึ่งและเป็นศูนย์กลางการปกครองของเขตจิ้นหนิง นครคุนหมิง มณฑลยูนนาน สาธารณรัฐประชาชนจีน ตั้งอยู่ทางตะวันตกเฉียงใต้ของทะเลสาบเตียนฉือ มีประชากรอาศัยอยู่ 83,500 คน ภายในพื้นที่ทั้งหมด 119.79 ตารางกิโลเมตร
คุนหยางเคยมีสถานะเป็นเมืองและเป็นศูนย์กลางการปกครองของอำเภอจิ้นหนิงมาจนถึงปี 2016 เนื่องจากการขยายตัวเพิ่มขึ้นของชุมชนเมืองในพื้นที่ จึงมีการเปลี่ยนสถานะจากอำเภอเป็นเขต และเมืองต่าง ๆ ในอำเภอ รวมทั้งคุนหยาง ได้เปลี่ยนสถานะเป็นแขวง
คุนหยางมีความสำคัญทางประวัติศาสตร์ เนื่องจากเป็นบ้านเกิดของมหาขันที นักสำรวจ นักเดินเรือ และนักการทูตชาวจีน เจิ้งเหอ ซึ่งปัจจุบันมีอนุสรณ์สถานตั้งอยู่ในสวนสาธารณะเจิ้งเหอ บนยอดเขาพระจันทร์ (เยว่ชาน) ในคุนหยาง
คุนหยางมีแหล่งฟอสฟอรัสที่ใหญ่ที่สุดในมณฑลยูนนาน
กรมกิจการเด็กและเยาวชน

กรมกิจการเด็กและเยาวชน มีภารกิจเกี่ยวกับการส่งเสริมและพัฒนาศักยภาพของเด็กและเยาวชน การคุ้มครองและพิทักษ์สิทธิเด็กและเยาวชน การส่งเสริมสวัสดิการเด็ก เยาวชน และครอบครัว โดยการกำหนด นโยบาย มาตรการ กลไก ส่งเสริมสนับสนุนภาครัฐและภาคเอกชน ติดตามและประเมินผลการดำเนินการตามนโยบายและมาตรการที่กำหนด เพื่อให้เด็กและเยาวชนมีคุณภาพชีวิตที่ดีและมีความมั่นคงในการดำรงชีวิต
ประวัติ.
กรมกิจการเด็กและเยาวชน (ดย.) สังกัดกระทรวงการพัฒนาสังคมและความมั่นคงของมนุษย์ (พม.) ได้รับการจัดตั้งขึ้นในวันที่ 6 มีนาคม 2558 ตามพระราชบัญญัติปรับปรุง กระทรวง ทบวง กรม (ฉบับที่ 14) พ.ศ. 2558 ซึ่งเป็นการรวมภารกิจที่เกี่ยวข้องกับกลุ่มเป้าหมายด้านเด็กและเยาวชน จาก 3 หน่วยงานในสังกัด พม. คือ สำนักงานส่งเสริมสวัสดิภาพและพิทักษ์เด็ก เยาวชน ผู้ด้อยโอกาส และผู้สูงอายุ (สท.) กรมพัฒนาสังคมและสวัสดิการ (พส.) และสำนักงานปลัดกระทรวงการพัฒนาสังคมและ ความมั่นคงของมนุษย์ (สป.พม.) และเมื่อวันที่ 6 มีนาคม 2558 กระทรวงการพัฒนาสังคมและความมั่นคงของมนุษย์ได้ปรับเปลี่ยนโครงสร้าง โดยมีการรวบรวมและยกระดับหน่วยงานด้านเด็กและเยาวชนเป็น "กรมกิจการเด็กและเยาวชน"
กองทัพบกสหรัฐ

กองทัพบกสหรัฐ  เป็นเหล่าที่ใหญ่ที่สุดในกองทัพสหรัฐ และดำเนินการปฏิบัติการทางทหารบก เป็นหนึ่งในเจ็ดของเหล่าทัพสหรัฐ โดยถูกกำหนดให้เป็นกองทัพบกสหรัฐ ในรัฐธรรมนูญสหรัฐ มาตราที่ 2 หมวด 2 วรรค 1 ในฐานะที่เป็นเหล่าที่ใหญ่และอาวุโสที่สุดในกองทัพสหรัฐ เดิมทีกองทัพสหรัฐมีรากฐานมาจากกองทัพภาคพื้นทวีป สถาปนาขึ้นเมื่อวันที่ 14 มิถุนายน ค.ศ. 1775 เพื่อรบในสงครามปฏิวัติอเมริกา ก่อนที่สหรัฐจะรวมตัวเป็นประเทศ ภายหลังจากสงครามปฏิวัติอเมริกา สภาแห่งสมาพันธ์รัฐ ได้จัดตั้ง กองทัพบกสหรัฐ ขึ้นมาแทนกองทัพภาคพื้นทวีป เมื่อวันที่ 3 มิถุนายน ค.ศ. 1784 กองทัพบกสหรัฐนั้นคิดว่าตัวเองสืบเชื้อสายมากองทัพภาคพื้นทวีป และวันที่สถาปนาเริ่มต้นจากต้นกำเนิดของกองทัพในปี ค.ศ. 1775
ผู้บัญชาการทหารบกสหรัฐคือประธานาธิบดีสหรัฐ ผู้นำเหล่าทัพบกสหรัฐคือเสนาธิการทหารบกสหรัฐ
อำเภอเฟิ่งหยาง

อำเภอเฟิ่งหยาง  เป็นอำเภอหนึ่งที่อยู่ภายใต้การปกครองของนครฉูโจว มณฑลอานฮุย สาธารณรัฐประชาชนจีน ณ ปี 2013 อำเภอนี้มีประชากร 765,600 คน
อำเภอแห่งนี้เป็นสถานที่สำคัญทางประวัติศาสตร์เพราะเป็นนิวาสสถานที่ประสูติของจักรพรรดิหงอู่ หรือจักรพรรดิจูหยวนจาง ปฐมจักรพรรดิแห่งราชวงศ์หมิง
เขตการปกครอง.
อำเภอเฟิ่งหยางแบ่งการปกครองออกเป็น 14 เมือง และ 1 ตำบล โดยที่ว่าการอำเภอตั้งอยู่ในเมืองฝู่เฉิง
<templatestyles src="Div col/styles.css"/>
อำเภอเพ่ย์

อำเภอเพ่ย์  เป็นอำเภอหนึ่งที่อยู่ภายใต้การปกครองของนครสฺวีโจว มณฑลเจียงซู สาธารณรัฐประชาชนจีน ทางทิศตะวันตกเฉียงเหนือติดกับนครจี่หนิง มณฑลชานตง ทิศตะวันออกเฉียงเหนือติดกับนครจ่าวจวง มณฑลชานตง
ประวัติศาสตร์.
อำเภอเพ่ย์เป็นบ้านเกิดของหลิว ปัง ซึ่งขึ้นครองราชย์เป็นจักรพรรดิฮั่นเกา ปฐมกษัตริย์ราชวงศ์ฮั่น ทั้งเป็นบ้านเกิดของฝาน ข่วย (樊哙) ขุนศึกคู่ใจของหลิว ปัง
ในอำเภอนี้ เคยมีเมืองโบราณชื่อ เสี่ยวเพ่ย์ (小沛) ตั้งอยู่ ในสมัยสามก๊กเสี่ยวเพ่ย์เป็นเมืองในสังกัดมณฑลชีจิ๋วของโตเกี๋ยม ก่อนตายโตเกี๋ยมมอบมณฑลให้แก่เล่าปี่ ครั้นมณฑลถูกลิโป้ยึดครอง เล่าปี่ก็หนีมาอาศัยที่เสี่ยวเพ่ย์
เขตการปกครอง.
ปัจจุบันอำเภอเพ่ย์ประกอบด้วย 15 เมือง ("เจิ้น") ดังนี้
<templatestyles src="Div col/styles.css"/>
พระเจ้าราชวรวงศ์เธอ พระองค์เจ้าดวงประภา

พระเจ้าราชวรวงศ์เธอ พระองค์เจ้าดวงประภา (เดิม หม่อมเจ้าดวงประภา; 17 มกราคม พ.ศ. 2382 – 2 เมษายน พ.ศ. 2438) เป็นพระราชธิดาพระองค์ที่ 5 ในพระบาทสมเด็จพระปิ่นเกล้าเจ้าอยู่หัว ประสูติแต่เจ้าจอมมารดามาลัย ชาววังขนานพระนามลำลองว่า "พระองค์ตุ้ย" สมเด็จพระบรมโอรสาธิราช เจ้าฟ้ามหาวชิรุณหิศ สยามมกุฎราชกุมาร ทรงเรียกว่า "น้าตุ้ย"
พระประวัติ.
พระเจ้าราชวรวงศ์เธอ พระองค์เจ้าดวงประภา เป็นพระราชธิดาในพระบาทสมเด็จพระปิ่นเกล้าเจ้าอยู่หัว ประสูติแต่เจ้าจอมมารดามาลัย เมื่อวันพฤหัสบดี เดือน 3 ขึ้น 2 ค่ำ ปีจอ สัมฤทธิศก จ.ศ. 1200 ตรงกับวันที่ 17 มกราคม พ.ศ. 2381 (ปัจจุบันคือ พ.ศ. 2482) มีพระโสทรขนิษฐา 1 พระองค์ คือ พระเจ้าราชวรวงศ์เธอ พระองค์เจ้าสุดาสวรรค์
พระเจ้าราชวรวงศ์เธอ พระองค์เจ้าดวงประภา สิ้นพระชนม์ในรัชสมัยพระบาทสมเด็จพระจุลจอมเกล้าเจ้าอยู่หัว เมื่อวันอังคาร เดือน 5 ขึ้น 8 ค่ำ ปีมะแม สัปตศก จ.ศ. 1257 ตรงกับวันที่ 2 เมษายน พ.ศ. 2438 สิริพระชันษา 56 ปี พระราชทานเพลิงพระศพ ณ พระเมรุ วัดสระเกศราชวรมหาวิหาร เมื่อวันที่ 10 กุมภาพันธ์ พ.ศ. 2438 (ปัจจุบันคือ พ.ศ. 2439) 
พระกรณียกิจ.
ในรัชสมัยพระบาทสมเด็จพระจอมเกล้าเจ้าอยู่หัว ทรงเป็นประธานในการแจกเบี้ยหวัดฝ่ายในฝ่ายพระบวรราชวังและบังคับบัญชาการสิทธิ์ขาดมาจนตลอดรัชสมัย ต่อมาในรัชสมัยพระบาทสมเด็จพระจุลจอมเกล้าเจ้าอยู่หัว เป็นผู้ดูแลรักษาและบังคับบัญชาราชการฝ่ายในในพระบวรราชวัง
ผู้สำเร็จราชการวังหน้า.
เมื่อปี พ.ศ. 2429 เมื่อกรมพระราชวังบวรวิไชยชาญ ทิวงคตแล้ว พระบาทสมเด็จพระจุลจอมเกล้าเจ้าอยู่หัว ทรงสถาปนาสยามมกุฎราชกุมาร อย่างสมเด็จหน่อพระพุทธเจ้าตามราชประเพณีเดิม จึงประกาศพระราชกฤษฎีกาเลิกตำแหน่งพระมหาอุปราชฝ่ายหน้าแต่นั้นมา พระบาทสมเด็จพระจุลจอมเกล้าเจ้าอยู่หัวทรงพระราชดำริจะไม่ให้พระราชวังบวรสถานมงคลเป็นที่ร้าง จึงโปรดฯ ให้คงจัดรักษาเป็นพระราชวัง ให้มีเจ้าพนักงานรักษาหน้าที่อยู่อย่างเดิม ทรงมอบหมายการปกครองให้พระเจ้าราชวรวงศ์เธอ พระองค์เจ้าดวงประภา พระราชธิดาพระองค์ใหญ่ของพระบาทสมเด็จพระปิ่นเกล้าเจ้าอยู่หัว ทรงสำเร็จราชการฝ่ายในทั่วไป และโปรดฯ ให้เสด็จมาประทับที่พระที่นั่งสาโรชรัตนประพาส
เมื่อพระเจ้าราชวรวงศ์เธอ พระองค์เจ้าดวงประภา สิ้นพระชนม์ โปรดฯ ให้ พระเจ้าราชวรวงศ์เธอ พระองค์เจ้าสุดาสวรรค์ พระโสทรขนิษฐาในพระเจ้าราชวรวงศ์เธอ พระองค์เจ้าดวงประภา ทรงสำเร็จราชการฝ่ายในวังหน้าต่อมา เหมือนอย่างพระเจ้าราชวรวงศ์เธอ พระองค์เจ้าดวงประภา และโปรดฯ ให้พระเจ้าราชวรวงศ์เธอ พระองค์เจ้าวงจันทร์ พระโสทรกนิษฐภคินีในกรมพระราชวังบวรวิไชยชาญเสด็จขึ้นมาประทับที่พระที่นั่งบวรบริวัติมาจนตลอดรัชสมัย
เจ้าจอมบุญนาก ในรัชกาลที่ 1

เจ้าจอมบุญนาก หรือมีสมญาว่า บุญนากสีดา เป็นพระสนมในพระบาทสมเด็จพระพุทธยอดฟ้าจุฬาโลกมหาราช เจ้าจอมบุญนากมีบิดาเป็นชาวจีน กับมารดาชาวญวน แต่ไม่ทราบว่าบิดามารดามีจากตระกูลใดหรือประกอบกิจอันใดมา เธอได้สนองพระเดชคุณเป็นที่พอพระราชหฤทัยพระบาทสมเด็จพระพุทธยอดฟ้าจุฬาโลกเป็นอย่างยิ่งจึงได้รับพระราชทานเบี้ยหวัดถึง 10 ชั่ง แต่มิได้ให้ประสูติพระราชโอรสธิดาแต่อย่างใด พระบาทสมเด็จพระจอมเกล้าเจ้าอยู่หัว ซึ่งอยู่ร่วมสมัยและได้ทันเห็นเจ้าจอมบุญนากนี้ ได้ตรัสเล่าถึงเจ้าจอมท่านนี้ไว้ว่า 
"เมื่อในรัชกาลที่ ๑ ได้ทำการฉลองพระเดชพระคุณในพระบรมมหาราชวังโปรดพระราชทานเบี้ยหวัดถึงปีละ ๑๐ ชั่ง ทั้งเป็นเจ้าจอมตัวเปล่าไม่มีพระองค์เจ้าและชาติตระกูลก็หาทราบไม่ ทราบว่าบิดาเป็นจีน มารดาเป็นญวน [บิดามารดา] หาได้เป็นข้าราชการตำแหน่งใดไม่ แต่จะดีอย่างไร จึงเล่าจึงลือ จึงโปรดปรานนักหนาไม่ทราบเลย ได้เห็นเมื่อชราแล้ว เอาเป็นแน่ไม่ได้"
ท้าววรจันทร์ (เจ้าจอมมารดาอิ่ม ในรัชกาลที่ 1)

ท้าววรจันทร์ (เจ้าจอมมารดาอิ่ม) หรือ อิ่ม อิเหนา เป็นพระสนมในพระบาทสมเด็จพระพุทธยอดฟ้าจุฬาโลกมหาราช
เจ้าจอมมารดาอิ่ม เป็นธิดาเจ้าพระยารัตนาธิเบศร์ (กุน รัตนกุล) สมุหนายกในรัชกาลที่ 2 เดิมเป็นละครหลวงสมัยกรุงธนบุรี แล้วได้เป็นละครหลวงรุ่นใหญ่ในรัชกาลที่ 1 เมื่อประมาณ พ.ศ. 2333 ได้รับราชการเป็นเจ้าจอมในรัชกาลที่ 1 มีพระราชธิดา 1 พระองค์ คือ
ในสมัยรัชกาลที่ 2 ได้รับราชการเป็นท้าววรจันทร์ท่านที่ 2 ต่อจากท้าววรจันทร์ (แจ่ม) มีหน้าที่บริหารงานฝ่ายในทั้งปวง
แม่น้ำซองกาเลีย

แม่น้ำซองกาเลีย หรือ ห้วยซองกาเลีย เป็นลำน้ำสายหนึ่งในจังหวัดกาญจนบุรี ไหลผ่านคดเคี้ยวผ่านชุมชนและหมู่บ้านของชาวกะเหรี่ยงหลายแห่ง เป็นแม่น้ำที่แบ่งตัวอำเภอสังขละบุรีออกเป็นสองฝั่ง ก่อนไหลไปรวมกับลำน้ำอีกสองสายคือแม่น้ำรันตีและแม่น้ำบีคี่ใหญ่กลายเป็นแม่น้ำแควน้อย ณ จุดที่เรียกว่า "สามสบ" หรือ "สามประสบ" ใกล้กับสะพานอุตตมานุสรณ์ (สะพานมอญ) และวัดวังก์วิเวการาม คำว่า "ซองกาเลีย" เป็นภาษามอญแปลว่า "ฝั่งโน้น" ในปัจจุบันแม่น้ำซองกาเลียเป็นสถานที่ท่องเที่ยวแบบผจญภัยด้วยการล่องเรือคายักจากสะพานซองกาเลียไปยังสะพานอุตตมานุสรณ์
สาธารณรัฐสังคมนิยมแห่งสหภาพพม่า

สาธารณรัฐสังคมนิยมแห่งสหภาพพม่า (Pyihtaunghcu Soshallaitsammat Myanmar Ninengantaw) ตั้งแต่ปี 1974 ถึง 1988 สหภาพพม่า (Pyidaunzu Myăma Nainngandaw) ตั้งแต่ 1962 ถึง 1974 เป็นรัฐสังคมนิยมในประเทศพม่า ตั้งแต่ปี 1962 ถึง 1988 โดยมีเป้าหมายจะพัฒนาเศรษฐกิจ ลดอิทธิพลจากต่างประเทศในพม่าและเพิ่มบทบาทของทหาร สาธารณรัฐสังคมนิยมแห่งสหภาพพม่าก่อตั้งจากการปฏิวัติสังคมนิยมที่นำโดย เน วิน และคณะปฏิวัติ (RC) ในปี 1962 ได้กระทำภายใต้ข้ออ้างของวิกฤตเศรษฐกิจศาสนาและการเมืองในประเทศโดยเฉพาะประเด็นเกี่ยวกับสหพันธรัฐ
แม่น้ำบีคี่ใหญ่

แม่น้ำบีคี่ใหญ่ เป็นแม่น้ำสายหนึ่งในอำเภอทองผาภูมิและอำเภอสังขละบุรี จังหวัดกาญจนบุรี ไหลไปรวมกับลำน้ำอีกสองสายคือแม่น้ำซองกาเลียและแม่น้ำรันตีกลายเป็นแม่น้ำแควน้อย ณ จุดที่เรียกว่า "สามสบ" หรือ "สามประสบ" ใกล้กับสะพานอุตตมานุสรณ์ (สะพานมอญ) และวัดวังก์วิเวการาม
แม่น้ำบีคี่ใหญ่เป็นแม่น้ำที่ท่วมไหลลึกเข้าไปถึงต้นน้ำ เป็นแหล่งอาศัยที่สำคัญของสัตว์น้ำอันเป็นทรัพยากรที่สำคัญจำนวนมาก เป็นแหล่งอาศัยและแพร่กระจายพันธุ์ของพันธุ์ปลาขนาดใหญ่ เช่น ปลาค้าวดำ ปลายี่สก ปลากา ปลาตะเพียน และปลาเวียน เป็นต้น ปลาเหล่านี้มีพฤติกรรมวางไข่ในช่วงเดือนพฤษภาคมถึงตุลาคมอันเป็นช่วงฤดูฝนในบริเวณที่เป็นต้นน้ำจำนวนมาก อีกทั้งยังไหลผ่านชุมชนและหมู่บ้านของชาวกะเหรี่ยงอีกหลายแห่ง
ในปัจจุบัน แม่น้ำบีคี่ใหญ่เป็นหนึ่งในสถานที่ท่องเที่ยวของจังหวัดกาญจนบุรีร่วมกับแม่น้ำซองกาเลียและแม่น้ำรันตี
แม่น้ำรันตี

แม่น้ำรันตี หรือ ห้วยแม่รันตี เป็นลำน้ำสายหนึ่งในอำเภอสังขละบุรี จังหวัดกาญจนบุรี ไหลไปรวมกับลำน้ำอีกสองสายคือแม่น้ำซองกาเลียและแม่น้ำบีคี่ใหญ่กลายเป็นแม่น้ำแควน้อย ณ จุดที่เรียกว่า "สามสบ" หรือ "สามประสบ" บริเวณแนวแบ่งเขตตำบลหนองลูกับตำบลปรังเผล
แม่น้ำรันตีมีต้นกำเนิดที่พื้นที่ทางตอนใต้ของทุ่งใหญ่นเรศวรฝั่งตะวันตก เกิดจากลำห้วยน้อยใหญ่หลายสายไหลมารวมกัน ทำให้เกิดมีน้ำตกน้อยใหญ่หลายแห่ง เช่น น้ำตกป่งป๊ง ซึ่งเกิดจากลำห้วยสาขาของแม่น้ำรันตีฝั่งซ้าย
ในปัจจุบัน แม่น้ำรันตีเป็นหนึ่งในสถานที่ท่องเที่ยวเชิงผจญภัยและชื่นชมธรรมชาติแห่งหนึ่งของจังหวัดกาญจนบุรีร่วมกับแม่น้ำสองสายข้างต้น เช่น ล่องแก่ง พายเรือคายัก พักผ่อนบนเรือนแพ เป็นต้น
กุ้งพิงก์ฟลอยด์

กุ้งพิงก์ฟลอยด์ (ชื่อวิทยาศาสตร์: "Synalpheus pinkfloydi") กุ้งทะเลขนาดเล็กชนิดหนึ่ง ในวงศ์กุ้งดีดขัน หรือกุ้งกระเตาะ (Alpheidae) เป็นกุ้งที่เพิ่งค้นพบและได้รับการบรรยายเมื่อปี ค.ศ. 2017 
กุ้งพิงก์ฟลอยด์ มีลักษณะเด่นที่มีลำตัวใสเกือบจะมองเห็นทะลุมีสีเขียวเหลือบ มีขนาดเล็กกว่ากุ้งดีดขันทั่วไป แต่มีจุดเด่นที่มีก้ามข้างขวาที่มีขนาดใหญ่สีชมพูสดใส จึงทำให้ได้ชื่อว่า "พิงก์ฟลอยด์" ตามชื่อของวงดนตรีร็อกระดับตำนานสัญชาติอังกฤษ พิงก์ฟลอยด์ อันเนื่องจากหัวหน้าคณะนักวิทยาศาสตร์จากพิพิธภัณฑ์ธรรมชาติวิทยา มหาวิทยาลัยออกซฟอร์ด ผู้ทำการอนุกรมวิธานชื่นชอบในผลงานของวงมาตั้งแต่ยังเป็นวัยรุ่น อีกทั้งกุ้งพิงก์ฟลอยด์เป็นหนึ่งในกุ้งดีดขัน ที่สามารถดีดแรงน้ำด้วยก้ามขนาดใหญ่เป็นเสียงดังได้ถึง 210 เดซิเบล ซึ่งดังพอที่จะทำให้ปลาขนาดเล็กตายหรือช็อกได้ทันที ซึ่งเมื่อปี ค.ศ. 1980 วงพิงก์ฟลอยด์เคยถูกบันทึกว่าเสียงกลองทำให้ปลาในบ่อเลี้ยงข้าง ๆ สถานที่เล่นตายยกบ่อมาแล้ว
พบกระจายพันธุ์ในซากปะการังที่ตายแล้วและซอกหินใต้น้ำของอ่าวปานามา บริเวณชายฝั่งมหาสมุทรแปซิฟิก
ละครคน

ละครคน เป็นละครโทรทัศน์แนว ดราม่า-โรแมนติก จากบทประพันธ์ของ ว.วินิจฉัยกุล ถูกนำมาสร้างเป็นละครโทรทัศน์ 2 ครั้งด้วยกัน
การสร้างเป็นละครโทรทัศน์.
ครั้งแรกเมื่อปี พ.ศ. 2530 ผลิตโดย บริษัท ทีวี เอ จำกัด บทโทรทัศน์ ดาลัด คุปตะเวทิน กำกับการแสดงโดย อดุลย์ ดุลยรัตน์ นำแสดงโดย ฉัตรชัย เปล่งพานิช, อลิศ คริสตัน, ปรารถนา บรรจงสร้าง, รัญญา ศิยานนท์ ออกอากาศทาง สถานีโทรทัศน์ไทยทีวีสีช่อง 3
ครั้งที่สองในปี พ.ศ. 2560 โดยสร้างในโปรเจกต์ The Writers ผลิตโดย บริษัท กู๊ดซีนส์ จำกัด บทโทรทัศน์ ธัญลักษณ์ จุลพงษ์ กำกับการแสดงโดย คฑาเทพ ไทยวาณิช นำแสดงโดย จิรายุ ละอองมณี, นันทิดา แก้วบัวสาย, อนิพรณ์ เฉลิมบูรณะวงศ์, นลินทิพย์ เพิ่มภัทรสกุล, พิมพ์ทอง วชิราคม, อัครวุฒิ มังคลสุต, เดือนเต็ม สาลิตุล, อาภาศิริ นิติพน, สันติสุข พรหมศิริ, อภิรดี ภวภูตานนท์, เพ็ญเพ็ชร เพ็ญกุล, เทวินทร์ สุรเชิดเกียรติ, ธนัชพันธ์ บูรณาชีวาวิไล, รัศมีแข ฟ้าเกื้อล้น ออกอากาศทุกวันจันทร์ - อังคาร เวลา 20.30 - 21.45 น. เริ่มตอนแรกวันที่ 24 เมษายน พ.ศ. 2560−18 กรกฎาคม พ.ศ. 2560 และตั้งแต่วันที่ 29 พฤษภาคม พ.ศ. 2560 เปลี่ยนเวลาออกอากาศเป็นทุกวันจันทร์ - อังคาร เวลา 20.20 - 21.35 น.ทาง จีเอ็มเอ็ม 25 ต่อจากละครเรื่องป่ากามเทพ 
เรื่องย่อ.
เพราะชีวิตคือละคร ที่ทุกคนต่างมีบทบาทที่ต้องแสดง แต่ชีวิต...ต่างจากละครตรงที่ ไม่มีใครรู้ล่วงหน้าว่า บทบาทของแต่ละคน จะจบลงที่ตรงไหนทุกคนทำได้แค่เพียง...แสดงในบทของตัวเอง ที่ได้รับในวันนี้ ให้ดีที่สุด
เทศบาลตำบลโกสุมพิสัย

โกสุมพิสัย เป็นองค์กรปกครองส่วนท้องถิ่นประเภทเทศบาลตำบลที่ครอบคลุมพื้นที่หมู่ 1–3, 11–13, 22–23 และบางส่วนของหมู่ที่ 10, 24 ของตำบลหัวขวาง อำเภอโกสุมพิสัย จังหวัดมหาสารคาม กระทรวงมหาดไทยประกาศแยกพื้นที่หมู่ 1 บ้านคุ้มกลาง หมู่ 3 บ้านคุ้มใต้ หมู่ 7 บ้านคุ้มสังข์ (ในขณะนั้น) ขึ้นเป็น สุขาภิบาลหัวขวาง ในวันที่ 30 พฤษภาคม พ.ศ. 2499 
ปี พ.ศ. 2523 กระทรวงมหาดไทยเปลี่ยนแปลงแนวเขตสุขาภิบาลหัวขวาง ทำให้สุขาภิบาลหัวขวางประกอบด้วยหมู่บ้าน ได้แก่ หมู่ที่ 1,13 บ้านคุ้มกลาง หมู่ที่ 2,11 บ้านคุ้มได้ หมู่ที่ 3,10,12 บ้านคุ้มสังข์ ทำให้มีเขตพื้นที่ 5.55 ตารางกิโลเมตร และสุขาภิบาลหัวขวางได้เปลี่ยนฐานะเป็น เทศบาลตำบลหัวขวาง ในปี พ.ศ. 2542
ปี พ.ศ. 2556 ประชาชนในเขตเทศบาลตำบลหัวขวางมีเจตนารมณ์ขอเปลี่ยนชื่อเทศบาล เพื่อให้ตรงกับท้องที่ตั้งในความเป็นจริง เนื่องจากชื่อ "หัวขวาง" ตั้งตามชื่อตำบลเมื่อแรกตั้งสุขาภิบาล อนึ่งชื่อ "โกสุมพิสัย" เป็นชื่อท้องที่อำเภอโกสุมพิสัย ทั้งเป็นชื่อของศูนย์ราชการ เช่น ที่ว่าการอำเภอโกสุมพิสัย สถานีตำรวจภูธรโกสุมพิสัย โรงพยาบาลโกสุมพิสัย ที่ทำการไปรษณีย์โกสุมพิสัย เป็นชื่อที่ประชาชนเรียกกันโดยทั่วไปว่า "โกสุมพิสัย" จึงเปลี่ยนชื่อเทศบาลตำบลหัวขวาง เป็น เทศบาลตำบลโกสุมพิสัย
ปี พ.ศ. 2563 เทศบาลตำบลโกสุมพิสัยมีการเปลี่ยนแปลงเขตพื้นที่ โดยรับพื้นที่บางส่วนของหมู่ 10,13,23 ขององค์การบริหารส่วนตำบลหัวขวาง เข้ามาในเขตเทศบาลตำบลโกสุมพิสัย เดิมมีเขตพื้นที่ 5.55 ตารางกิโลเมตร ประชากร 8,984 คน และ 4,064 ครัวเรือน เมื่อรับพื้นที่ขององค์การบริหารส่วนตำบลหัวขวาง ทำให้มีเขตพื้นที่ 6.54 ตารางกิโลเมตร ประชากร 9,226 คน และ 4,204 ครัวเรือน
วิทยาลัยสหเวชศาสตร์ มหาวิทยาลัยราชภัฏสวนสุนันทา

วิทยาลัยสหเวชศาสตร์ มหาวิทยาลัยราชภัฏสวนสุนันทา  เป็นส่วนราชการไทยเทียบเท่าระดับคณะวิชา ในกำกับของมหาวิทยาลัยราชภัฏสวนสุนันทา ปัจจุบันจัดการศึกษาที่ ศูนย์การศึกษาจังหวัดสมุทรสงคราม ด้านวิทยาศาสตร์สุขภาพและวิทยาศาสตร์การแพทย์
ประวัติ.
วิทยาลัยสหเวชศาสตร์ แรกเริ่มก่อตั้งตามมติสภามหาวิทยาลัยราชภัฏสวนสุนันทาได้อนุมัติให้จัดตั้งขึ้นเมื่อวันที่ 11 พฤษภาคม พ.ศ. 2555 เพื่อวัตถุประสงค์การจัดการเรียนการสอนด้านวิทยาศาสตร์สุขภาพและวิทยาศาสตร์การแพทย์ ซึ่งทางมหาวิทยาลัยราชภัฏสวนสุนันทามีความพร้อม มีประสบการณ์และมีความสำเร็จในการจัดการเรียนการสอนสาขาวิชาการแพทย์แผนไทยประยุกต์ สาขาวิชาวิทยาศาสตร์สุขภาพ (การดูแลเด็กเล็กและผู้สูงอายุ) และสาขาวิชาวิทยาศาสตร์สุขภาพและความงาม ในคณะวิทยาศาสตร์และเทคโนโลยี (ขณะนั้น)
นอกจากนี้ตามการวางแผนงานของวิทยาลัยสหเวชศาสตร์ยังได้มีการเตรียมการเปิดการเรียนการสอนในสาขาวิชาที่เกี่ยวข้องในอนาคต อาทิเช่น
วิทยาลัยพยาบาลและสุขภาพ มหาวิทยาลัยราชภัฏสวนสุนันทา

วิทยาลัยพยาบาลและสุขภาพ มหาวิทยาลัยราชภัฏสวนสุนันทา   เป็นส่วนราชการไทยเทียบเท่าระดับคณะวิชา ในกำกับของมหาวิทยาลัยราชภัฏสวนสุนันทา มีหน้าที่และความรับผิดชอบในการผลิตบัณฑิตสาขาวิชาพยาบาลศาสตร์และสาขาวิชาด้านสุขภาพ ที่มีความรู้และความสามารถทั้งทางด้านทฤษฏีและด้านปฏิบัติตามมาตรฐานวิชาชีพ มีคุณธรรมและจริยธรรมในการดำเนินชีวิตและประกอบวิชาชีพ มีภาวะผู้นำและมีทักษะในการใช้ภาษาต่างประเทศเพื่อการสื่อสารและการทำงานในระดับสากล
ประวัติ.
รัฐธรรมนูญแห่งราชอาณาจักรไทย พ.ศ. 2540 ระบุไว้ว่า "บุคคลย่อมเสมอภาคกันในการรับบริการทางสาธารณสุขที่ได้มาตรฐานและผู้ยากไร้มีสิทธิได้รับการรักษาพยาบาลจากสถานบริการสุขภาพของรัฐโดยไม่เสียค่าใช้จ่าย และการบริการทางสาธารณสุขของรัฐต้องเป็นไปอย่างทั่วถึงและมีประสิทธิภาพ" 
เมื่อปี พ.ศ. 2545 ประกาศใช้พระราชบัญญัติหลักประกันสุขภาพแห่งชาติ โดยมีเป้าหมายให้ประชาชนทุกคนได้รับบริการสุขภาพอย่างทั่วถึงและเท่าเทียมกัน ซึ่งการที่จะบรรลุตามเป้าหมายนั้นได้จะต้องมีบุคลากรด้านสุขภาพเพื่อให้บริการทางสาธารณสุขให้มีจำนวนเพียงพอ และมีประสิทธิภาพที่จะให้บริการแก่ประชาชนได้อย่างทั่วถึง
มหาวิทยาลัยราชภัฏสวนสุนันทา ตระหนักถึงบทบาทหน้าที่ของมหาวิทยาลัย ที่จะช่วยตอบสนองนโยบายของรัฐในการผลิตบัณฑิตทางการพยาบาล เพื่อมุ่งเน้นการพัฒนาสุขภาพของประชาชน ตลอดจนความเสมอภาคของประชาชน ในการได้รับการบริการสุขภาพ เพื่อการพัฒนาคุณภาพชีวิตของประชาชนอันเป็นพื้นฐานในการพัฒนาประเทศต่อไป 
มหาวิทยาลัยราชภัฏสวนสุนันทา จึงมีคำสั่งแต่งตั้งคณะกรรมการดำเนินการพัฒนาหลักสูตรพยาบาลศาสตรบัณฑิตโดยคณะกรรมการมีหน้าที่วางแผนและกำหนดทิศทางในการเปิดสอนสาขาพยาบาลศาสตร์ และดำเนินโครงการจัดตั้งวิทยาลัยพยาบาลและสุขภาพจัดทำหลักสูตร ดำเนินการในเรื่องต่าง ๆ ที่เกี่ยวข้องเพื่อให้การเปิดสอนและการจัดตั้ง "วิทยาลัยพยาบาลและสุขภาพ" เป็นไปด้วยความเรียบร้อยและมีประสิทธิภาพ
คณะกรรมการฯ ได้ยกร่างหลักสูตรพยาบาลศาสตรบัณฑิต และประชุมวิพากษ์หลักสูตร 2 ครั้ง โดยกรรมการผู้ทรงคุณวุฒิ จากนั้นร่างหลักสูตรพยาบาลศาสตรบัณฑิต ได้ผ่านการพิจารณาจากคณะกรรมการบริหารมหาวิทยาลัย และคณะกรรมการสภาวิชาการของมหาวิทยาลัย และนำเข้าสู่การพิจารณาของสภามหาวิทยาลัยในคราวประชุม เมื่อวันที่ 27 กันยายน พ.ศ. 2549 ซึ่งสภามหาวิทยาลัยมีมติให้ความเห็นชอบหลักสูตรพยาบาลศาสตรบัณฑิต (หลักสูตรใหม่) พ.ศ. 2550 และอนุมัติการเปิดรับนักศึกษาในภาคเรียนที่ 1/2550 ต่อมาสภามหาวิทยาลัยมีมติในคราวประชุม 
ต่อมาวันที่ 14 พฤศจิกายน พ.ศ. 2549 สภามมหาวิทยาฯ ได้อนุมัติโครงการจัดตั้งวิทยาลัยพยาบาลและสุขภาพ และสภาการพยาบาลมีมติให้การรับรองวิทยาลัยพยาบาลและสุขภาพมหาวิทยาลัยราชภัฏสวนสุนันทาและให้ความเห็นชอบหลักสูตรพยาบาลศาสตรบัณฑิตในเมื่อวันที่ 20 เมษายน พ.ศ. 2550
ปี พ.ศ. 2550 วิทยาลัยพยาบาลและสุขภาพ เริ่มเปิดสอนหลักสูตรพยาบาลศาสตรบัณฑิตเป็นรุ่นแรก รับโดยรับนักศึกษาจำนวน 80 คน จนกระทั่งปัจจุบัน
ความร่วมมือกับหน่วยงานอื่น ๆ.
ความร่วมมือในทางวิชาการตลอดจนการดำเนินกิจกรรม การบริหารโครงการข้อมูลที่เป็นความลับ การรักษาความลับ การตีพิมพ์ผลงาน ค่าใช้จ่ายในการดำเนินการ ตามโครงการฯ ให้หน่วยงานทั้งสองฝ่ายร่วมกันพิจารณาในรายละเอียดของโครงการที่จัดขึ้นเป็นรายกรณี
หน่วยงานที่ทำความร่วมมือ
การรับนักศึกษาเข้าศึกษา.
วิทยาลัยพยาบาลและสุขภาพ มหาวิทยาลัยราชภัฏสวนสุนันทา เปิดรับสมัครนักเรียน ผู้จบชั้นมัธยมศึกษาปีที่ 6 (สายวิทย์–คณิต) เพื่อเข้าศึกษาหลักสูตรพยาบาลศาสตรบัณฑิต ระดับปริญญาตรี  หลักสูตรการศึกษา 4 ปี ประเภทรับตรงเท่านั้น ในช่วงระหว่างเดือนมกราคม–เมษายน ของทุกปี
มหาวิทยาลัยราชภัฏสวนสุนันทา ศูนย์การศึกษาจังหวัดอุดรธานี

มหาวิทยาลัยราชภัฏสวนสุนันทา ศูนย์การศึกษาจังหวัดอุดรธานี (อังกฤษ: Suan Sunandha Rajabhat University, Udon Thani Education Center) เป็นวิทยาเขตในสังกัดมหาวิทยาลัยราชภัฏสวนสุนันทา เริ่มเปิดทำการสอนเมื่อปี พ.ศ. 2557 ตั้งอยู่ที่ตำบลสามพร้าว อำเภอเมืองอุดรธานี จังหวัดอุดรธานี
ประวัติมหาวิทยาลัย.
จังหวัดอุดรธานี มีแผนแผนการพัฒนาจังหวัดในทางด้านเศรษฐกิจและสังคมระดับภูมิภาคและความต้องการเป็นศูนย์กลางการศึกษาของภาคตะวันออกเฉียงเหนือตอนบน ประกอบกับแนวความคิดของผู้บริหารองค์การบริหารส่วนจังหวัดอุดรธานี (อบจ.) ต้องการที่จะพัฒนาบุคลากรท้องถิ่นเตรียมความพร้อมในนโยบายดังกล่าวและต้องการแก้ปัญหาสังคมอันสืบเนื่องมาจากนักเรียนทั้งจังหวัดอุดรธานีและในจังหวัดข้างเคียงสำเร็จการศึกษามัธยมศึกษาชั้นปีที่ 6 มีจำนวนมากทุก ๆ ปี แต่จังหวัดมีสถาบันการศึกษาของรัฐบาลเพียง 2 สถาบัน คือ มหาวิทยาลัยราชภัฏอุดรธานี และสถาบันการพลศึกษา วิทยาเขตอุดรธานี เท่านั้น ไม่เพียงพอต่อการรับนักเรียนที่จบการศึกษาได้ทั้งหมดประกอบกับต้องการที่จะลดค่าใช้จ่ายของผู้ปกครองที่ต้องส่งบุตรหลานเข้าศึกษาในมหาวิทยาลัยเอกชนทั้งในกรุงเทพมหานครและส่วนภูมิภาค ผู้บริหารองค์การบริหารส่วนจังหวัดอุดรธานี จึงมีความต้องการที่จะสนับสนุนให้มีสถาบันการศึกษาเข้ามาจัดตั้งในจังหวัดอุดรธานี โดยองค์การบริหารส่วนจังหวัดอุดรธานีจะเป็นผู้รับผิดชอบงบประมาณการก่อสร้าง ครุภัณฑ์และสถานที่ตั้งทั้งหมดประกอบกับยุทธศาสตร์ประจำจังหวัดที่ต้องการเปลี่ยนแปลงทางด้านเศรษฐกิจ สังคม และการเมืองด้วยเหตุผลดังกล่าวข้างต้น 
เหตุผลจังหวัดอุดรธานีเลือก "มหาวิทยาลัยราชภัฏสวนสุนันทา" 
จังหวัดอุดรธานีประกอบกับแนวความคิดผู้บริหารองค์การบริหารส่วนจังหวัดอุดรธานี (อบจ.) ได้สอดคล้องตรงกับปรัชญาของมหาวิทยาลัยราชภัฏสวนสุนันทาที่ไม่ได้เป็นเพียงแหล่งการศึกษาที่มีบทบาทหน้าที่สำคัญในการพัฒนาและผลิตบัณฑิตที่มีความรู้และความสามารถในสาขาวิชาชีพต่าง ๆ ออกไปสู่สังคมไทยมาโดยตลอดระยะเวลาอันยาวนานกว่า 6 ศตวรรษเท่านั้น หากแต่มหาวิทยาลัยราชภัฏสวนสุนันทายังได้มุ่งเน้นการดำเนินกิจกรรมในลักษณะอื่น ๆ อีกมากมายกี่ยวกับการค้นคว้าวิจัยเพื่อเพิ่มพูนองค์ความรู้ให้แก่แวดวงวิชาการ การทำนุบำรุงและเผยแพร่ศิลปวัฒนธรรมอันดีงามของชาติ รวมทั้งการบริการวิชาการต่าง ๆ ให้กับสังคมไทย เหตุผลเพราะ
เหตุผลการก่อตั้งเป็น "ศูนย์การศึกษาจังหวัดอุดรธานี"
ดังนั้นจังหวัดอุดรธานี และผู้บริหารองค์การบริหารส่วนจังหวัดอุดรธานี ร่วมกับ มหาวิทยาลัยราชภัฏสวนสุนันทา จึงมีแผนพัฒนาเบื้องต้นโดยการจัดตั้งเป็นศูนย์นอกสถานที่ตั้งของมหาวิทยาลัยราชภัฏสวนสุนันทา (ศูนย์กลาง) ในจังหวัดอุดรธานีขึ้น แล้วยกระดับเป็นมหาวิทยาลัยราชภัฏสวนสุนันทา วิทยาเขตอุดรธานี และพัฒนาต่อเนื่องเป็นมหาวิทยาลัยอุดรธานีในอนาคต โดยมุ่งเน้นให้มหาวิยาลัยอุดรธานี มีการจัดการเรียนการสอนที่โดดเด่นตรงกับยุทธศาสตร์จังหวัดอุดรธานีและงจังหวัดใกล้เคียงต่อไป
หลักสูตรที่เปิดสอน.
ศูนย์การศึกษาจังหวัดอุดรธานี ปัจจุบันเปิดทำการสอน 3 หลักสูตร ได้แก่
โรงเรียนไชยวานวิทยา

โรงเรียนไชยวานวิทยา เป็นโรงเรียนมัธยมประจำอำเภอไชยวาน จังหวัดอุดรธานี ประเภทโรงเรียนมัธยมศึกษาขนาดกลาง เปิดสอนระดับมัธยมศึกษาตอนต้น และระดับมัธยมศึกษาตอนปลาย สังกัดสหวิทยาเขตหนองหาน สำนักงานเขตพื้นที่การศึกษามัธยมศึกษาอุดรธานี (จังหวัดอุดรธานี) สำนักงานคณะกรรมการการศึกษาขั้นพื้นฐาน กระทรวงศึกษาธิการ ตั้งอยู่เลขที่ 7 หมู่  11 บ้านค่ายเสรี ตำบลไชยวาน อำเภอไชยวาน  จังหวัดอุดรธานี
ประวัติ.
โรงเรียนไชยวานวิทยาเดิมเป็นโรงเรียนราษฎร์   ตั้งขึ้นเมื่อวันที่  17   พฤษภาคม พ.ศ. 2500 ที่ วัดไชยนาถวราราม หมู่ที่ 2 ตำบลไชยวาน อำเภอไชยวาน จังหวัดอุดรธานี โดย นายเพ็ง ไชยวาน กำนันตำบลไชยวาน  เป็นเจ้าของและผู้จัดการ  ต่อมาได้โอนกิจการให้นายเพ่ง  โพธิจินดา เป็นเจ้าของและผู้จัดการ จนกระทั่งถึงวันที่ 6 พฤษภาคม  พ.ศ.  2509  พระครูสุทธิสมณวัตร เจ้าคณะอำเภอไชยวานและเจ้าอาวาสวัดไชยนาถวราราม ได้รับอนุญาตให้เป็นเจ้าของ  โดยมีนายเพ่ง  โพธิจินดา เป็นผู้จัดการเช่นเดิม  จนถึงวันที่ 8  พฤษภาคม  พ.ศ. 2520 เจ้าของและผู้จัดการได้ขอยุบกิจการ  จึงได้โอนกิจการโรงเรียนให้เป็นของรัฐบาล เมื่อวันที่  20  พฤษภาคม  พ.ศ.  2520 (ตามประกาศกระทรวงศึกษาธิการ)  และได้ทำการย้ายมาก่อตั้งอยู่สถานที่แห่งใหม่ ณ เลขที่ 7 หมู่  11 บ้านค่ายเสรี ตำบลไชยวาน อำเภอไชยวาน  จังหวัดอุดรธานี  เนื้อที่ 33 ไร่ 2 งาน 70 ตารางวา เมื่อวันที่ 7 กรกฎาคม พ.ศ. 2520 โดยใช้ชื่อเดิมว่า  “โรงเรียนไชยวานวิทยา” สังกัดกรมสามัญศึกษา กระทรวงศึกษาธิการ 
โรงเรียนไชยวานวิทยา จึงได้ถือเอาวันที่  7  กรกฎาคม ของทุกปี เป็นวันคล้ายวันสถาปนาโรงเรียน สืบมา โดยโรงเรียนร่วมกับศิษย์เก่าและชุมชนบ้านค่ายเสรี ได้จัดกิจกรรมต่าง ๆ อาทิ การร่วมทำบุญตักบาตร   ร่วมถวายภัตตาหารเช้าแด่พระสงฆ์ เป็นต้น เป็นประจำทุกปี  ต่อมาโรงเรียนได้เปลี่ยนมาสังกัดกรมสามัญศึกษา กระทรวงศึกษาธิการ เมื่อ ปี พ.ศ. 2521 และผ่านการรับรองเป็น โรงเรียนต้นแบบ  ๑ อำเภอ ๑ โรงเรียนในฝัน ของสำนักงานคณะกรรมการการศึกษาขั้นพื้นฐาน (สพฐ) กระทรวงศึกษาธิการ เมื่อ ปี พ.ศ. 2549
ปัจจุบันโรงเรียนไชยวานวิทยา สังกัดสำนักงานเขตพื้นที่การศึกษามัธยมศึกษาอุดรธานี สำนักงานคณะกรรมการการศึกษาขั้นพื้นฐาน กระทรวงศึกษาธิการ เปิดสอนในระดับชั้นมัธยมศึกษาตอนต้น และมัธยมศึกษาตอนปลาย โดยใช้หลักสูตรสถานศึกษาที่สอดคล้องกับหลักสูตรแกนกลางการศึกษาขั้นพื้นฐาน  พ.ศ. 2551
แผนการเรียน.
แผนการเรียนของโรงเรียนไชยวานวิทยา แบ่งได้ ดังนี้
มัธยมศึกษาตอนต้น.
สำหรับมัธยมศึกษาตอนต้นมีแผนการเรียนเดียวคือ แผนการเรียนภาคบังคับ
วิทยาลัยโลจิสติกส์และซัพพลายเชน มหาวิทยาลัยราชภัฏสวนสุนันทา

วิทยาลัยโลจิสติกส์และซัพพลายเชน มหาวิทยาลัยราชภัฏสวนสุนันทา  เป็นส่วนราชการไทยเทียบเท่าระดับคณะวิชา อยู่ในกำกับของมหาวิทยาลัยราชภัฏสวนสุนันทา ปัจจุบันจัดการศึกษาที่วิทยาเขตนครปฐม โดยจัดการศึกษาในระดับปริญญาตรี ปริญญาโท และปริญญาเอก ผลิตบัณฑิตที่มีความรู้ความสามารถในด้านโลจิสติกส์และซัพพลายเชนซึ่งถือว่าเป็นวิทยาลัยโลจิสติกส์และซัพพลายเชนแห่งแรกของมหาวิทยาลัยราชภัฏทั้งหมด
ประวัติ.
สภามหาวิทยาลัยราชภัฏสวนสุนันทา ได้อนุมัติให้จัดตั้งวิทยาลัยโลจิสติกส์และซัพพลายเชน เมื่อวันที่ 9 มีนาคม พ.ศ. 2557 โดยดำเนินการจัดการศึกษาในระดับปริญญาตรี ปริญญาโท และปริญญาเอก ซึ่งถือว่าเป็นวิทยาลัยโลจิสติกส์และซัพพลายเชนแห่งแรกของมหาวิทยาลัยราชภัฏทั้งหมด 
วิทยาลัยโลจิสติกส์และซัพพลายเชน ได้แยกออกจากวิทยาลัยนวัตกรรมและการจัดการ ทั้งในส่วนของการบริหารและการจัดการเรียนการสอนเป็นหน่วยงานเทียบเท่าคณะ อยู่ในกำกับของมหาวิทยาลัยราชภัฏสวนสุนันทา มีระเบียบการบริหารจัดการของตนเอง เป้าหมายหลักคือมีความเป็นอิสระ มีความคล่องตัวสูงและมีภารกิจหลักที่สำคัญ คือ ผลิตบัณฑิตที่มีความรู้ความสามารถในด้านโลจิสติกส์และซัพพลายเชนที่ตรงต่อความต้องการของสถานประกอบการณ์ รวมทั้งผลิตและพัฒนาผู้ประกอบอาชีพด้านโลจิสติกส์และซัพพลายเชนที่ตอบสนองและทันต่อการเปลี่ยนแปลงของประชาคมอาเซียนและสังคมโลก และยังพร้อมให้บริการวิชาการและเทคนิควิธีการประกอบอาชีพด้านโลจิสติกส์และซัพพลายเชนแก่ชุมชน สังคม และประชาคมอาเซียนอย่างมีคุณภาพ อีกทั้งวิทยาลัยฯยังสร้างองค์ความรู้ งานวิจัย นวัตกรรมต่าง ๆ ด้านโลจิสติกส์และซัพพลายเชนให้เกิดการพัฒนาต่อสถานประกอบการและสังคม
การบริหารงานของวิทยาลัยโลจิสติกส์และซัพพลายเชน เน้นการสร้างเครือข่ายความร่วมมือทางวิชาการทั้งภาครัฐและภาคเอกชน เพื่อสร้างความร่วมมือ ทั้งงานวิชาการ สหกิจศึกษาหรือฝึกประสบการณ์วิชาชีพ รวมถึงการทำงานหลังจบการศึกษา
ช่วงเดือนสิงหาคม พ.ศ. 2558 วิทยาลัยโลจิสติกส์และซัพพลายเชนได้ย้ายวิทยาลัยประจำที่ศูนย์การศึกษาจังหวัดนครปฐม (ปัจจุบันคือ วิทยาเขตนครปฐม) ซึ่งการขยายอาคารและสถานที่ใหม่นี้ทำให้วิทยาลัยฯ สามารถรับนักศึกษาได้มากขึ้นถึง 4,000 คน การเผชิญกับความท้าทายของโลกแห่งการทำงาน ทำให้วิทยาลัยโลจิสติกส์และซัพพลายเชน มหาวิทยาลัยราชภัฏสวนสุนันทา วิทยาเขตนครปฐม พยายามทุ่มเทแรงกาย แรงใจ และมุ่งมั่นในการสร้างความเป็นเลิศให้กับบัณฑิตเพื่อนำความรู้ ความสามารถไปปรับใช้กับการทำงานและพร้อมที่จะเข้าสู่สถานประกอบการอย่างสมบูรณ์
ปัจจุบันในปีการศึกษา 2567 วิทยาลัยโลจิสติกส์และซัพพลายเชน มีหลักสูตรด้านการบริหารธุรกิจที่เปิดการเรียนการสอน จำนวน 7 หลักสูตร ประกอบด้วย ระดับปริญญาตรี จำนวน 5 หลักสูตร ระดับปริญญาโท จำนวน 1 หลักสูตร และระดับปริญญาเอก จำนวน 1 หลักสูตร ดังนี้
1) หลักสูตรบริหารธุรกิจบัณฑิต สาขาวิชาการจัดการโลจิสติกส์
            – วิทยาเขตนครปฐม
            – ศูนย์การศึกษาจังหวัดระนอง
            – ศูนย์การศึกษาจังหวัดชลบุรี
2) หลักสูตรบริหารธุรกิจบัณฑิต สาขาวิชาการจัดการโลจิสติกส์ (หลักสูตรนานาชาติ)
3) หลักสูตรบริหารธุรกิจบัณฑิต สาขาวิชาการจัดการซัพพลายเชนธุรกิจ
            – แขนงวิชาธุรกิจพาณิชยนาวี
            – แขนงวิชาการจัดการการขนส่ง
            – แขนงวิชาการจัดการการขนส่งสินค้าทางอากาศ
4) หลักสูตรบริหารธุรกิจบัณฑิต สาขาวิชาการจัดการโลจิสติกส์สำหรับธุรกิจออนไลน์
5) หลักสูตรบริหารธุรกิจบัณฑิต สาขาวิชาการจัดการโลจิสติกส์และซัพพลายเชน (ระบบการศึกษาทางไกล)
6) หลักสูตรบริหารธุรกิจมหาบัณฑิต สาขาวิชาการจัดการโลจิสติกส์และซัพพลายเชน
7) หลักสูตรบริหารธุรกิจดุษฎีบัณฑิต สาขาวิชาการจัดการโลจิสติกส์และซัพพลายเชน